Нозим Тўлахўжаев: “Танҳо қайиқ” – умумжаҳон фожиаси ҳақидаги фильм - UzAnalytics\nОрол денгизининг қуриши юртимиз тарихидаги энг катта экологик фожиадир. Бунинг оқибатида кўплаб салбий ҳолатлар юзага келгани барчамизга аён ҳақиқат. Инновацион ривожланиш вазирлигининг маълумотларига кўра, Оролбўйи ҳудудида пайдо бўлган заҳарли туз уюмлари зарралари Помир тоғлари, Антарктида соҳиллари, Гренландия музликлари, Норвегия ўрмонларигача етиб бормоқда. Мана, неча йилдирки, унинг таъсирида ёввойи ўсимликлар ва ҳайвонот дунёси қирилиб бормоқда. Оролбўйи ҳудудида локал иқлим кескин ўзгаришларга учраб, ичимлик суви танқислиги, хавфли касалликлар тарқалиши, яшаш шароити оғирлашуви кузатиляпти. Натижада, аҳоли миграцияси ортган.\nКинорежиссёрлар ҳам бу мавзуда фильмлар суратга олиб, мазкур муаммога ўз муносабатларини билдиришмоқда. Ўзбекистонда хизмат кўрсатган маданият ходими, “Олтин Ҳумо” мукофоти совриндори, таниқли актёр ва кинорежиссёр – Нозим Тўлахўжаев Орол денгизи ва Оролбўйи ҳудуди аҳолиси ҳаёти ҳақида “Танҳо қайиқ” деб номланган бадиий фильмни суратга олди.\nUzAnalytics мухбири “Танҳо қайиқ” драмасида илгари сурилган ғоя, уни суратга олиш билан боғлиқ таассуротлар ҳамда постпродакшн жараёнлари ҳақида кинорежиссёр билан суҳбатлашди.\n– Орол фожиаси ҳақида фильм олиш ғояси қачон пайдо бўлди? Инсоният ва табиат муносабатлари мавзусига мурожаат қилишингизга нима туртки бўлди?\n– Бу ғоя бир неча ўн йиллардан бери ижодкорларни ўйлантириб келаётган эди. Мавзу мураккаб, қолаверса, турли таъқиқлар туфайли бундай фильм олишни имкони бўлмаган. Агар ёдингизда бўлса, Президентимиз Шавкат Мирзиёев ва Қозоғистон раҳбари Нурсултон Назарбоев учрашувида Давлатимиз раҳбари Орол денгизи фожиаси ҳақида фильм яратиб, аслида, нима бўлганини одамларга рўйи-рост сўзлаб бериш кераклигини айтган эди. Худди шу таклиф орол мавзусида фильм олишимга туртки бўлди.\nДастлаб анимацияда шундай асар яратиш ниятим бўлган. Чунки Орол денгизи ҳақидаги сценарийлар “Ўзбеккино” ижодкорларида азалдан мавжуд эди. Хусусан, ёзувчи Эркин Аъзамнинг “Танҳо қайиқ” сценарийси ўн йил аввал ёзилган бўлса-да, бу асарни суратга олиш учун рухсат берилмаган. Давлатимиз раҳбарининг сўзларидан кейин “Ўзбеккино” миллий агентлиги бош директори ўринбосари Шуҳрат Ризаев мени чақириб: “Нозим, сен анчадан бери яхши асарни орзу қилардинг, мана бу сценарийни ўқиб кўр, Эркин Аъзам ёзган”, деди. Биласиз, Эркин Аъзам Ўзбекистоннинг энг яхши сценарийнавис драматургларидан бири. У кишининг асари асосида фильм яратиш мен учун шараф. Биз учрашиб, сценарий ғоясини муҳокама қилиб олдик ва ишни бошладик. Фильмга маслаҳатчилар жалб қилинди, Мўйноққа бордик. Шунда айнан Орол денгизи ҳақида эмас, умумий бир денгиз ҳақида гапириш ғояси пайдо бўлди. Чунки шу йўл билан Орол муаммоси халқаро аҳамиятга эга эканлигини кўрсатиб бериш мумкин, деб ўйладик. Инсоният тарихида бир неча йирик сув ҳавзалари ва дарёлар қуриган. Бир денгизнинг қуриши ҳақида фильм яратганимизда муаммо кўламини кичикроқ олган бўлардик. Буни хоҳламадик.\n… Қачонлардир мавж уриб турган денгизнинг ёнида бир қишлоқ бўлиб, бу қишлоқда авваллари балиқчилар яшаган. Шу ерда бир қария бор, у бир кун келиб денгизга сув қайтишини орзу қилиб, қайиқ ясайди. Қайиқлари жуда чиройли, уларни уйи томида сақлайди. Қишлоқдагилар чолнинг бу ҳаракатларини кўриб, уни телба деб ўйлашади ва қайиқларни нима учун томга қўйганлигини сўрашади. Чол уларга шундай дейди: “Худо мана шу чиройли қайиқларни кўриб, бизга сув юборади”.\nУшбу персонаж орқали денгиз қуриса-да, буни тан олмайдиган, тақдирга тан бермайдиган, бошлаган ҳар бир иши муваффақият қозонишига ишонадиган инсон образини кўриш мумкин. Чол шогирдларига ҳам қайиқ ясашни ўргатади.\nБиласизми, мени виждон амрига бўйсуниш ғояси фильмнинг бошидан охиригача ушлаб турди ва таъқиб қилди. Денгиз ўз-ўзидан қуримаган. Ҳалокатга инсон омили сабабчи. Биз ўз манфаатларимизни деб тирик жонзотларни, табиий борлиқни, табиатни ўлдирамиз. Масалан, пойтахтимиз Тошкентдаги узоқ йиллик тарихга эга сайилгоҳни олайлик: у ердаги дарахтлар нима бўлди? Ўзбекистонда ўрмонлар жуда кам, ўлкамиз қуруқ иқлимга эга. Шунинг учун дарахтларни асраб-авайлашимиз шарт эди. Амалдорлардан бири эса Амир Темур ҳайкали хиёбонда кўзга ташланмаяпти деди ва унинг оғзидан чиққанни дарҳол муҳайё қилиш учун ҳамма дарахтларни кесиб ташлашди. Соя-салқин сайилгоҳни чўлга айлантиришнинг нима кераги бор эди?\nТабиат одамзодни ўйламай қилган ишлари, ножўя қилмишлари учун жазолайди. Картина орқали шу ҳақиқатни айтмоқчи бўлдик: табиат айбдор эмас, одамларнинг унга нисбатан шафқатсиз муносабати, қабиҳ ишлари сабаб барига.\n– Мазкур фильмнинг асосий ғояси ҳақида гапириб берсангиз. У нималарда акс этган, қандай ифодаланган? Фильмда замонавий жамиятнинг қайси муаммолари тилга олинган? Шу жумладан, Ўзбекистон, Марказий Осиё ва умуман – замонамиз ҳақида нималарни айта олгансиз?\n– Одамлар ўйлаб ҳам ўтирмай табиий бойликларимизни – дарахтлар, денгиз, ер, буларнинг ҳаммасини нобуд қилиши мумкин. Нефть, газ ва кўмирдан қандай фойдаланилаётганини кўряпмиз, атмосфера тобора ифлосланиб боряпти. Пластмасса сабаб бутун ер юзи, ҳатто океанлар чиқиндига тўлди. Буларнинг бари бир-бирига чамбарчас боғлиқ. Агар бир жойда тарихий бино бузилса ёки дарахт кесилса, бу бутун ер куррасига салбий таъсир этади. Биз фильмда ана шундай катта кўламдаги боғлиқликни кўрсатишга ҳаракат қилдик. Бутун фильм давомида инсоннинг нафақат табиат, балки инсоният олдидаги масъулияти ғоясини илгари суришга ҳаракат қилинди. Жамиятда тобора урф бўлиб бораётган “ҳамма нарса пул учун” ақидаси санъатга ҳам, қурилишга ҳам таъсир этаверса, бу фақат табиатгагина эмас, инсониятнинг ўзига ҳам зарар келтириши муқаррар. Одамзод тобора тошбағир ва андишасиз бўлиб бормоқда…\nФильм қаҳрамони – чолнинг энг яқин инсонлари, яъни фарзандлари унга қарши чиқишади. Эл-юрт “булар жуда бадавлат, ота-онасига жуда яхши муносабатда бўлади”, деган фикрга бориши учун болалари турли айёрликларга қўл уришади, кўзбўямачилик қилишади. Отани қадрдон қишлоғидан шоҳона уйга олиб кетмоқчи бўлишади. Ота: “Нега мен кўчишим керак?! Ахир, бу менинг уйим, бу тупроқда онанг, сенинг қариндошларинг ётибди”, дейди. Шунда ўғил: “Сиз бу ерда яшасангиз, одамлар нима дейди? Мен уяламан!”, – дея жавоб қайтаради. Шунда ота: “Нима учун шундай қилаётганинг сабабини энди тушундим, сен ўша ҳашаматли уйда ўлишимни истайсан, шунда одамлар сенинг қандай яхши ўғил бўлганингни бир-бирларига сўзлаб беришади. Билиб қўй, қаерда ўлганинг эмас, қандай яшаганинг муҳим! ”. Бу фильмнинг мағзи – менинг режиссёрлик топилмам.\nСен қандай истасанг, шундай яшашинг мумкин, сени ҳашамат қуршаб олмоғи шарт эмас. Ҳайкалтарош Эрнст айтганидек, “Қимматбаҳо машинанг, ҳашаматли уйинг бўлса, чиройли кийинсанг-да, дунёқарашинг ва ички оламинг тор, саёз бўлса, сен маънан қашшоқсан”. Мана шунда гап. Пул, мансабнинг ортидан қувиб, виждонни, бурчни унутиб қўймоқдамиз. Атрофимизда бўлаётган воқеаларни кўрмаяпмиз. Мен яхши, фаровон ҳаётни танқид қилмаяпман. Пул ўзи нима учун керак? Аввал ана шуни идрок қилиш зарур. Халқнинг фаровон ҳаёт кечириши давлатимизнинг асосий ва устувор сиёсати, албатта. Бироқ, бунга интилиш йўлида қалбни, виждонни ва қадр-қимматни йўқотиб қўймаслик, сотмаслик муҳимдир. Баъзан ишга жойлашиш, яхши маош олиш учун ўзимизга, ички овозимизга қарши борамиз. Хўш, бундан кейин одам кимга айланади? Болаларининг кўзига қандай қарайди? Картина фақат қуриб қолган денгиз ҳақида эмас, у кўп мавзулар, хусусан, ота ва фарзанд ўртасидаги муносабат, муҳаббат ҳақида ҳамдир.\nФильмда шундай эпизод бор: Ёш қаҳрамон бир қизни севиб қолади. Отаси йигитга: “Сен Петербургга борасан, у ерда ресторанда ишлайсан”, – дейди. Чол: “Петербургда нима қилади, ахир, у истеъдодли рассом-ку!”, дейди. Ота: “У пул топиши керак, ҳеч кимга керак бўлмаган кемаларни ясаб нима қилади, барибир денгиз йўқ”, – дейди. Кўряпсизми, биз она табиатга зарар етказишга, дарахтларни кесиб, денгизларни қуритишга ўрганиб қолдик. Ўғирлаймиз, ишлаймиз, ўзимизга тўғри келмайдиган ишларни қиламиз. Муҳаббатнинг нима зарурати бор?! Қаранг, ота ўғлининг ўзга юртда пул топиши учун ҳеч иккиланмай икки тақдирни ўзгартирмоқчи, севгини поймол қилмоқчи. Фильмнинг шу саҳнаси кўнглимдагидек чиқди. Ушбу драматик ролни қорақалпоғистонлик актриса маҳорат билан ижро этган.\n– Инсоннинг табиатга нисбатан масъулиятсизлик билан муносабатда бўлишини дарахтлар кесилиши, атроф-муҳит, дарёлар ва ниҳоят, ўзимиз нафас олаётган ҳавонинг ифлосланиши мисолида кўряпмиз. Фильмингиз томошабин онгида инсоннинг табиатга бу каби муносабатларнинг оқибати ҳақида тасаввур ҳосил қилиб, тафаккур қилишга ундайдими?\n– Одатда, бирор ерни булғасак ё ахлат ташласак, фаррошлар бор, керак бўлса тозалаб олишади, деган нотўғри тасаввур мавжуд, бизда. Мана шу фожиамиз. Атроф-муҳитни ифлослантираётган, писта пўчоғу , тамаки қолдиқларини уялмай юрган йўлида ирғитаётганлар сон-саноқсиз. Бу тарбия ва тафаккур даражаси торлигидан. Шу ўринда машҳур мақол ёдга тушди: “Дунёни сув босса – ўрдакка не ғам”. Келажак авлод тақдири, она заминимизнинг келгусидаги ҳолати борасида фақатгина зиёлилар ва олимларгина эмас, барча бирдек қайғуриши зарур. Шундай яшамоғимиз керакки, келгуси авлод бизни ахлатга ботган ва экологияси бузилган она сайёра учун лаънатламасин, айбламасин. Инсоният фақат ўз манфаатинигина кўзлаб табиат қонунига қарши борар экан, табиат бизни кечирмаслиги ва ўч олиши тайин. Картинада инсон онги, тафаккуридаги жумбоқлар, ечимини кутаётган муаммолар ва одамзоднинг табиат билан уйғун бўлмоғи даркорлигини таъсирли ифодалаб бера олдик, деган фикрдаман. Биз муайян шахслар ё номларни келтириб ўтмадик. Бу умуминсоний тарих: чол ва денгиз.\nБашоратчилик масъулиятини зиммамга олмайман, бироқ фантазия қилишга ҳаққим бор. Моддий манфаат, амал ортидан виждонсизларча қувиб, табиатни шавқатсизларча хароб қилиш сабабли табиат қасос олиши мумкин, дедим. Фильмнинг якуний саҳнасида охир оқибат худо инсонларга цунами юбориб уларни суд қилади. Менга баъзилар фильмнинг якуний саҳнаси жуда тушкун ҳолатда дейишди. Мен уларга жавобан: катарсис ҳолати оптимистик руҳдаги фильмлардан ҳам кўра кўпроқ тушкун кайфиятдаги киноасарларда бўлиши мумкин. Бош қаҳрамонларнинг ҳаётдан кўз юмишини кўришимиз мумкин, бироқ бу ҳалокат бизда масьулият ҳиссини уйғотиб, кўзимизни очар балки.\nБаъзи инсонлар бир умр мудроқ ҳолатда яшайди. Уларнинг кўзи очиқ бўлса-да, атрофда содир бўлаётган ҳодисаларни кўрмайди ёки кўрса-да, парво қилмайди. Шундай пайтда “Ҳой инсон, кўзингни оч, қандай даҳшатлар юзага келганини кўр” дегинг, уйғотгинг келади. Фильм шуни кўзлайди, яъни мудроқ қалбларни уйғотишга жазм қилинган. Бу орқали томошабинни фикрлашга, ҳаётга теран нигоҳ билан боқишга ундамоқчи бўлганмиз. Мен бу ҳақда очиқ гапириш учун бор кучимни сарфладим. Афсуски, картинага нисбатан зиддиятлар, баҳс-мунозаралар кўп бўлаяпти. Умуман олганда, ҳақиқий ва ростгўй фильм ҳақида мана шундай ранг баранг фикрлар бўлиши ҳам керак. Агар уни кўриб, “Жуда яхши ва томошабинбоп фильм бўлибди” дейишганида, бу мени кўпроқ хавотирга солган бўларди. Томошабинда ҳеч қандай фикр уйғотмаса, бундай киноасарнинг кераги йўқ, деб ҳисоблайман. Актёрлар ролларини қойилмақом ижро этишди. Хусусан, Ражаб Адашев зиммасидаги вазифасини аъло даражада бажарди, деб ўйлайман.\n– Одатда, кинокартинанинг муваффақияти кўп жиҳатдан бош роль ижрочисига боғлиқ. Бош қаҳрамон ролига нега айнан актёр Ражаб Адашевни танладингиз?\n– Сценарийни ўқиётган пайтда кўз олдимда Ражаб Адашев гавдаланди. Фильмда чолнинг машғулотлари кўпчиликка ғалати туюлар, балки. Умуман олганда, уни одамлар мазах қиладиган телбанамо чол деб ҳам аташ мумкин .Бизда универсал, ҳам драматик, ҳам комик ролларни қойилмақом ижро эта оладиган Фарҳод Абдуллаев сингари маҳоратли актёрлар бор, албатта. Ражаб Адашев ҳам Шекспир асарларидаги қаҳрамонларни ижро этишга муносиб актёр. У ҳеч қандай ҳатти-ҳаракат қилмаса-да, қиёфаси ва нигоҳларига қараб, қаҳ-қаҳ отиб кулишингиз ёки юм-юм йиғлашингиз мумкин. У ташқи кўриниши жиҳатидан ҳам, ички дунёси билан ҳам тасаввуримдаги қаҳрамон эди. Бу актёрни танлаб адашмадим. Албатта, фильм учун кастинг ўтказдик. Жуда яхши, истеъдодли актёрлар таклиф қилинди. Шу ўринда бир ҳақиқатни айтсам. Кўп ҳолларда россиялик киноижодкорлар бизнинг актёрларимизни эпизодик роллар учун таклиф қилишади. Бир куни улар: “Биздаги оммавий саҳналарда ролларда ўйнаётган айрим актёрларингизнинг истеъдоди, маҳорати, ижод завқи кўп россиялик актёрларда йўқ” деб айтиб қолишди. Ҳақиқатан ҳам, ғайрат-шижоат ва актёрлик маҳорати ижодкорнинг ички олами билан уйғунлаша олса, роль ижрочиси қаҳрамонини юракдан ҳис қилса, унинг ҳаёти билан яшаса, бундай роль томошабин юрагини забт этмай қолмайди. Россиялик актёрлар орасида асосан кўринишга урғу берадиган, ролни тўлақонли ҳис қилмайдиган актёрлар ҳам бор. Уларнинг санъатдаги умри қисқа, маҳорати йўқлиги ёки ёши улғайгани сабабли ҳам экранларда кўринмай кетади.\nФильмга 4 нафар ёш актёрларни таклиф қилганман. Уларнинг айримлари мактаб ўқувчилари, турли олийгоҳларда таҳсил олишади. Дастлаб, бу ҳолатда суратга олиш жараёни кўпга чўзилса керак, деб тахмин қилгандим. Буни қарангки, мутлақо бунинг акси бўлиб чиқди. Улар билан айрим эпизодларни суратга олиш ҳаттоки, профессионал актёрлар билан ишлашдан кўра осон ва тез кечди. Улар сизни ҳис қила олади, зийраклиги, нима демоқчи эканингизни илғаб олиши ишни янада осонлаштиради. Уларга қаҳрамон сўзларининг маъноси, моҳияти, феъл-атвори ва фалсафасини узоқ тушунтиришни кераги йўқ. Нима қилиш кераклигини айтсангиз, кифоя, дарров керакли вазифани бажаришади.\nБобур Йўлдошевнинг ёрқин истеъдодини қай тил билан таърифлай? Ёқимтой аблаҳ ролини ўйнаш осон иш эмас. Шунингдек, Дилором Каримова, Малика Иброҳимова, Шодия Абдуқодирова ва Бойир Холмирзаев каби маҳоратли актёрлар яна бир бор каминани лол қолдиришди!\nОчиғини айтиш керак, Мўйноқда ёз жуда иссиқ бўлади. 60 даража иссиқ ҳароратда ташландиқ кемалардаги тасвирга олиш ишлари бизни жисмонан толиқтирди. Шамол эсганида қум ҳавога кўтарилади. Тасвирга олиш ишлари жазирама иссиқ туфайли оғир кечди. У ерда ҳақиқий металл кемада суратга олинадиган эпизод бор эди. Кема кун давомида жуда қизиб кетарди. Актёрлар эса ана шу қизиб турган кемада роль ижро этиши керак эди. Ижро этишди, буни уддалашди.\nБир қанча қийинчиликларни енгиб ўтдик ва бурчимизни сидқидилдан бажаришга муваффақ бўлдик.\n– Фильмда бир нечта ёш актёрлар илк бор роль ижро этишибди. Уларни лойиҳага жалб қилишингизга сабаб фильмнинг Орол ҳақида эканлигими? Умуман, улардан кўнглингиз тўлдими?\n– Албатта. Тасвирга олишни бошлашдан аввал актёр излаб, Нукус ва Мўйноққа бордик. Асосан, Нукусдан изладик, сабаби, Мўйноқда театр йўқ. Бирорта актёр мос келмади, биргина актрисани танладик. Актриса Гулсанам Абатбаева ғайратли, бироз инжиқ, қайсар, аммо дадил эди. Ролини жуда яхши ижро этди.\n– Съёмка жараёнидаги қийинчиликлар ҳақида айтдингиз. Жазирамада суратга олишдан ташқари яна қандай қийинчиликлар бўлди?\n– “Ўзбекфильм”да азалий муаммо – техника. Мисол учун, энг сифатли саналган “Алекс” русумли камерангиз бор, лекин у бир дона. Обьектив эса атиги 2 та. Бир вақтнинг ўзида бир нечта фильмлар сурага олинади. Бошқа керакли жиҳозлар, асбоблар ҳам тақчил. Ёритиш ускуналари кам. Фильм учун бюджети учун катта маблағлар ажратилади, биз эса 90% керакли аппаратларни хусусий фирмалардан ижарага оламиз. Уларда ҳамма нарса бор, бизда эса ҳеч нарса. Тасвирга олиш майдонида техниканинг сифати – муҳим масала, биласиз. Мониторни бир фирмадан, унинг учун кабелни иккинчи фирмадан, учинчи фирмадан камерани , тўртинчисидан WI-FI ускуналарини ижарага оласиз, улар бир-бирига тўғри келмаганлиги сабабли техник носозлик юзага келади. Негаки бу техникалар ҳар хил компанияларда ишлаб чиқарилган. Шу каби техник носозликлар фильмнинг сифатига таъсир кўрсатиб қолмай, вақтни ҳам олади, кўнглингиздагидек тасвир чиқмайди. Бизда иқтисодий тежамкорлик қилиб, асосан, Хитойда ишлаб чиқарилган ускуналарни харид қилишади. Ваҳоланки, сифатлиси ва чидамлиси – немис ва япон аппаратлари.\nКинога талпинадиган ёш йигит-қизларимиз шуни билишсинки, кино жуда оғир меҳнат, машаққат. Америкалик актёрлардан фарқли равишда бизнинг маошларимиз жуда кам. Актёр, бастакор ва режиссёрлар оладиган ойлик жуда оз. Аниматорларнинг иши умуман ачинарли. Битта мультфильм сценарийси учун 700 минг сўм тўланади. Мультфильм мусиқаси учун атиги 1 млн берилади.\nБизнинг энг катта қийинчилигимиз бу – иқтисодий муаммолар! Ҳатто, қадрдон “Ўзбеккино”миз ҳам матбуотда “Ўзбек кинематографлари, мультипликаторлари сурбетлик қилишмоқда, уларнинг қанча маош, қалам ҳақи олишини кўриб қўйинглар”, дея бизга таъна тошларини отади.\nСаҳналаштирувчи режиссёр 1,9 млн. сўм маош олади. Анимация режиссёри 1,2 млн. сўм олади. Сиз мана шу ойлик маошни оилангиз, яъни икки фарзандингиз ва рафиқангизга етказа оласизми? Давлат фильмларининг бюджети анча юқори бўлишига қарамай аҳвол шундайлигича қолмоқда. Хусусий киностудияларда 1 та бадиий фильмнинг бюджети 5-10 минг доллардан ошмайди, “Ўзбеккино”да битта фильмнинг бюджети камида 2 миллиард сўм (200 минг доллар)ни ташкил этади. Фарқни кўраяпсизми?\nХусусий фильмларни суратга оладиганлар актёрларга яхши ҳақ тўлашади. Шунинг учун актёрлар давлат фильмларидан кўра, хусусий картиналарда суратга тушишга ҳаракат қилишади. Давлат фильмининг бир тасвир куни учун халқ артисти 180 минг сўм олади. Актёрларимизни арзимаган пул учун ҳам давлат фильмларида суратга тушишининг асосий сабаби давлат буюртмаси асосида ишланган фильмдаги иштироки учун унвон олишга номзодини қўйиш имкониятидир. Шунинг учун энг яхши актёрлар, халқ артистлари ҳам шу пулга роль ижро этишга рози бўлишади.\n– Назарингизда, ўйлаган режаларингиз қайсидир жиҳатдан рўёбга чиқдими?\n– Қийин савол… Бир машҳур француз режиссёри шундай деган экан: “Агар картинангиз ақалли 20 фоиз муваффақиятли чиққан бўлса, қувонаверинг! Агар 50 фоиз ёки 70 фоиз натижага эриша олсангиз, бу чинакам ғалаба!”. “Танҳо қайиқ” фильми учун барча имкониятларимни ишга солдим. Албатта, қолганига мутахассислар ва томошабин баҳо беради, аммо эришган натижамиз 20 фоиздан кам эмаслигига ишончим комил!\n– Келгусидаги режаларингиз қандай?\n– Нима десам экан, ўтган йилнинг ноябрь ойида Бош вазир Абдулла Арипов бошчилигида анжуман ўтказилди. Унда етакчи кинематографлар билан миллий кинода ечимини кутаётган жиддий муаммолар муҳокама қилинди. Бу замонавий бадиий, ҳужжатли ва анимацион фильмни ривожлантиришга қаратилган долзарб муаммолардир. Мен “Ўзбеккино” миллий агентлигининг янги раҳбарияти олиб бораётган сиёсатни қўллаб қувватламайман. Агентлик фаолиятининг тижоратлаштиришга урғу берилиши, хусусан, юксак маънавий, муаллифлик фильмларга “пойгак”да жой ажратиб, тижорий фильмларни яратишга кўпроқ эътибор қаратилиши миллий кино санъатини ривожланиш йўналишини буткул ўзгартириб юборди. Бу ҳолат киночилар оиласини иккига ажратиб, дўстлар ва ҳамкасблар ўртасида бир қатор келишмовчилик ва зиддиятларни юзага келтирди, натижада миллий кинематографияда носоғлом муҳит пайдо бўлди. Шунга қарамай, Бош вазирга муаммоларимизни, танқидий фикрларимизни сабр билан тинглаб, “Ўзбеккино”раҳбариятига ушбу келишмовчиликларни ижобий ҳал қилишни маслаҳат бергани учун миннатдорчилик билдираман.\n“Танҳо қайиқ” фильмининг премьерасига келсак, машҳур масалда айтилганидек, “арава жойидан жилмаяпти”. Масалан, мен 1 йилдан бери “Танҳо қайиқ” фильмини қабул қилиш ҳужжатига имзо чекишларини ва ниҳоят, картинамнинг премьерасини интиқлик билан кутаяпман. Бундан ташқари, ўтган йилдан бери халқимизнинг севимли миллий қаҳрамони Хўжа Насриддин ҳақидаги мультфильм ҳам ишга туширилмаяпти. Ўйлашимча, ҳатто Хўжа Насриддиннинг доно ва зукколиги ҳам киночиларнинг бу муаммосини ҳал қилолмайди.\nШаҳноза Қурбонбоева суҳбатлашди.\nUzAnalytics сайти таҳририяти Нозим Тўлахўжаевга мазкур интервью учун миннатдорлик билдиради ва келгусида янги ижодий зафарлар тилаб қолади.


McDonald's терига салбий таъсир этувчи ўн миллионлаб браслетларини қайтариб олади\n13:43 / 24.08.2016\nАмериканинг McDonald's тамаддихоналари тармоғи 30 млндан ортиқ резина браслетларини савдодан қайтариб олишини эълон қилди. Улар, Happy Meals таом тўплами харид қилинганида болага ҳадя сифатида бепул тақдим этилар эди.\nХабарларга кўра, улар терини жароҳатлаши ва ҳатто куйдириши мумкинлиги сабабли, шундай қарорга келинган. АҚШда шу каби браслетлардан 29 млн дона ҳадя қилинган бўлса, Канадада 3,6 млн дона қўл тақинчоғи тарқатилган.\n"Зудлик билан фарзандингиздаги Step-It Fitness браслетини олиб, уни яқин орадаги McDonald's ресторанига олиб келинг ва ўйинчоқ, йогурт ёки олма қоқилари солинган пакетчага алмаштиринг", - деб огоҳлантирган компания.\nМаълум бўлишича, браслетни тақиб юриш оқибати борасида 70дан ортиқ арз келиб тушган. Уларнинг барчаси Хитойда беш хил тусда тайёрланган бўлиб, болаларнинг жисмоний фаолиятини кузатишга мўлжалланган. Чақириб олинаётган партия 9-17 август кунлари тайёрланган.\nКомпанияга кўра, ҳозирда ушбу маҳсулотлар барча ресторанлардан зудлик билан қайтариб олинмоқда.\nАҚШ Канада тармоқ McDonald's


МУАММО – ЕЧИМ – ХОЛИСОНА БАҲО - 21ASR\nМУАММО – ЕЧИМ – ХОЛИСОНА БАҲО\tDushanba, 06 Mart 2017 18:26\t21ASR\tюзма-юз мулоқот, амалий учрашувларда намоён бўлади\nПрезидентимиз Шавкат Мирзиёевнинг мамлакатимизни ижтимоий-иқтисодий ривожлантириш якунлари ва 2017 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузасида белгилаб берилган долзарб вазифалар, шунингдек, хусусий сектор вакилларини ҳар томонлама қўллаб-қувватлаш борасидаги масалалар ижросини таъминлаш ҳамда халқ билан мулоқот ва жамоатчилик назоратини йўлга қўйишда фаол иштирок этиш мақсадида O‘zLiDeP Сиёсий Кенгаши Ижроия қўмитаси “XXI asr” ижтимоий-сиёсий газетаси, Ўзбекистон Фермерлари кенгаши, Марказий банк ва етакчи тижорат банклари, Кичик бизнес ва хусусий тадбиркорлик субъектлари экспортини қўллаб-қувватлаш жамғармаси билан ҳамкорликда очиқ мулоқот ўтказди.\nУнда Тошкент вилояти ва Тошкент шаҳрида, қолаверса, мамлакатимизнинг айрим ҳудудларида фаолият юритаётган тадбиркор, фермер хўжаликлари раҳбарлари, ишлаб чиқариш билан шуғулланаётган ишбилармонлар Адлия вазирлиги, Бош прокуратура, Давлат солиқ қўмитаси ҳамда тегишли ташкилотлардан келган масъул вакиллар билан юзма-юз учрашишди, ўзларини қийнаётган муаммоларни баён этиш асносида ҳуқуқий асосланган жавоблар олишди. Шунингдек, республикамизнинг барча вилоятлари, Қорақалпоғистон Республикасида фаолият кўрсатаётган соҳа вакиллари ишонч телефонлари орқали онлайн тарзда мурожаат қилиб, саволлар беришди.\nТаъкидлаш жоизки, мазкур очиқ мулоқотда кўтарилган муаммоларнинг асосини кичик бизнес ва хусусий тадбиркорлик субъектлари ҳамда фермер хўжаликлари фаолиятини йўлга қўйиш, уларга кредитлар ажратилиши борасидаги тўсиқлар, инвестиция киритиш шартлари ҳамда ишлаб чиқарилган маҳсулотлар экспортини ташкил этиш каби масалалар ташкил этди. Ўз навбатида тадбиркорларга фойдаланиш учун “ноль” қийматда ер-жой ажратиш, терминаллар билан тўла қамраб олинганлик, оилавий тадбиркорлик учун бериладиган имтиёзлар каби муҳим масалалар иштирокчилар диққат марказида бўлди.\nШу ўринда газетхонларимизга бир жиҳатни ойдинлаштиришни истар эдик. Қизғин, мунозарага бой тарзда ўтган мазкур тадбирнинг тафсилотлари ва келиб тушган юзга яқин мурожаатларнинг мазмунини ўрганиб чиқиш мобайнида моҳиятан бир-бирига яқин бўлган саволлар таҳририят ижодий ходимлари томонидан умумтаснифга келтирилди. Албатта бу ўринда долзарблилик муҳим аҳамият касб этди. Қуйида улардан баъзилари билан батафсил танишасиз.\nТЕЛЕФОН ОРҚАЛИ: – Фермер хўжалигимиз асосан пахта ва ғалла етиштиришга ихтисослашган. Яқинда туман солиқ инспекцияси йил якунлари бўйича мени қарздор деб топди. Ваҳоланки, фермер хўжалигимизнинг ўтган йилги ҳосил учун тумандаги нефть-база ва дондан ҳали ундирилмаган пули бор. Солиқ инспекцияси вакилларига ҳолатимни тушунтириб, маблағни тўлиқ олгач, қарзимни тўлайман десам, улар асосий қарзга пеняни ҳам қўшиб ундиришмоқда. Шу тўғрими?\nКамалатдин Абдирейимов, Қорақалпоғистон Республикаси Чимбой туманидаги “Абдирейим Ийшан” фермер хўжалиги раҳбари. ЖАВОБ:\n– Ҳақиқатан ҳам бундай вазиятда корхона ёки фермер хўжаликлари қарздор, деб топилиб, давлатга қарздорлик ва пеня ундирилади. Бу ўринда тадбиркор солиқ идораларига шикоят аризаси билан мурожаат қилиши лозим. Агар қарздорлик суммаси жуда юқори бўлса, махсус Республика комиссиясига мурожаат қилсангиз, аризангиз ўрганиб чиқилиб, қарздорликни бўлиб тўлашга рухсат берилиши мумкин.\nУшбу мурожаатга Давлат солиқ қўмитаси масъул ходими Бекзод Атамуродов жавоб берди.\nҚЎНҒИРОҚ: – Алло, таҳририятми?\n– Худди шундай, ўзингизни таништиринг.\n– Мен Қарши шаҳридаги “Гўзал-сиҳат-саломат” МЧЖ директори Ҳабибулла Бойқобиловман. Иккита саволим бор эди.\n– Марҳамат, сизни эшитяпмиз.\n– Биз Япониядан тўқув асбоб-ускунасини келтирмоқчимиз. Кредит маблағларини олиш учун корхонамизнинг гаров таъминоти етарли. Кредит олиш ва асбоб-ускунани юртимизга келтириш учун қандай амалий ёрдам олишимиз мумкин?\nИккинчи саволим: Қарши тумани Шайхали қўрғони ҳудудида қишлоқ хўжалик маҳсулотларини сақлаш учун 300-350 тоннага мўлжалланган совутгич-омборхона қуришни режалаштирганмиз. Бунга ҳам кредит маблағлари олиш учун гаров таъминотимиз етарли. Имтиёзли кредит олишимиз мумкинми?\n– Хўш, бу саволларга ким жавоб беради?\n– Марказий банк ходими Комрон Ўтбосаровман. Жуда ўринли савол берилди. 2016 йилнинг иккинчи ярмидан бошлаб четдан, хусусан, Япониядан келтириладиган маҳсулотлар ва ишлаб чиқариш ускуналарига нисбатан имтиёзли кредитлар берила бошланди. Ҳозирда Молия вазирлиги билан келишган ҳолда имтиёзларни янада кенгайтириш, кредит учун белгиланган фоиз ставкаларини камайтириш борасида иш олиб боряпмиз. Айни вақтда энг камида 5 та иш ўрни яратган тадбиркорга минимал 6 фоиз устама асосида кредит бериш бўйича таклиф тайёрланмоқда. Яратилган иш ўрнига қараб йиллик устама тўловлар белгилаш, кредитни қайтаришдаги имтиёзли даврни янада узайтириш хусусида ҳам бош қотираяпмиз. Шунинг учун, Ҳабибулла ака, мени эшитяпсизми?\n– Албатта, эшитяпман.\n– Марказий банкка мурожаат қилсангиз, вакилларимиз сиз учун қулай бўлган кредит турлари ҳақида тўлиқроқ маълумот ва албатта кўмак беришади.\nОН-ЛАЙН САВОЛ: Бойсунлик тадбиркор Ҳамза Мирзаев:\n– Ўн йилдан бери тадбиркорлик билан шуғулланаман. Яқинда фаолиятимни кенгайтириш мақсадида Жанубий Кореядан 2 та пайпоқ тўқиш ускунасини олиб келдим. Туман ҳокимияти томонидан менга ажратилиши лозим бўлган жой аслида туман халқ таълими бўлимига тегишли эски кўмирхона экан. Аммо ўша бинони бузиш анчадан бери пайсалга солиб келинмоқда. Шу муаммони қандай ҳал этиш мумкин?\n– Ҳозирги кунда Сурхондарё вилоятида Халқ таълими бошқармасига қарашли бўш (қаровсиз), фойдаланилмаётган биноларни инвентаризация қилиш бўйича амалий ишлар олиб бориляпти. Мазкур биноларни тадбиркорлик билан шуғулланиш мақсадида бўлган шахсларга “ноль” қийматда фойдаланишга бериш масаласи кўриб чиқилмоқда. Демак, тез орада сизнинг мурожаатингиз ҳам қаноатлантирилади, бу масалада биз амалий ёрдам берамиз.\nУшбу он-лайн саволга Ўзбекистон Республикаси Бош прокуратураси ходими Хуршид Шуҳратжонов жавоб қайтарди.\nБЕВОСИТА МУЛОҚОТ ИШТИРОКЧИСИ САВОЛИ:\n– Мен Сардор Мирсодиқовман, Тошкент шаҳрида тадбиркорлик қиламан. Саволим мазмуни шундай: Президентимизнинг нақд пулсиз тўловларни такомиллаштиришга оид қарорига мувофиқ, жорий йилнинг 1 мартидан бошлаб барча савдо шохобчалари тўлов терминаллари билан тўлиқ таъминланган бўлиши шарт. Аммо бу масала бўйича, яъни тўлов терминалларини тадбиркорларга ўз вақтида етказиб беришга банк муассасалари улгурармикан? Ўз вақтида терминал ололмасак, жарима тўлашимиз белгиланган. Бир бир ой олдин ариза берганмиз, шу муддатда аппарат берилмаса, бизда нима айб?\nУшбу саволга ҳам Марказий банк ходими Комрон Ўтбосаров қуйидагича жавоб қайтарди:\n– Мамлакатимизда тадбиркорлик субъектлари сони кун сайин ортиб бораётганини ҳам инобатга оладиган бўлсак, бундай эътирозлар бўлиши табиий. Тўғри, бу борада ҳозирча айрим муаммолар бор. Лекин белгиланган муддат ичида терминал аппаратлари билан таъминлашга имконият бор.\nУшбу мулоқот жорий йилнинг 24 февраль куни бўлиб ўтган эди. Биз газета саҳифаланаётган куни Марказий банк билан боғланиб, кўпчилик тадбиркорларни ўйлантираётган мазкур муаммо бўйича қандай чоралар кўрилганлиги билан қизиқдик. Масъулларнинг изоҳ беришича, куни кеча пойтахтимиздаги деярли барча тадбиркорлик субъектлари терминал аппаратлари билан таъминланибди...\n– Мен Сирдарё вилояти Боёвут шаҳарчасидан Севара Акрамоваман. Уйда макарон маҳсулотлари ишлаб чиқармоқчимиз. Якка тартибда тадбиркорлик қилмоқчи бўлганларга солиқ имтиёзлари борми?\nЖАВОБ: Давлат солиқ қўмитаси ходими Бекзод Атамуродов:\n– Якка тартибдаги тадбиркор ёки оилавий корхоналарга солиқ тўловлари бўйича кенг имтиёзлар белгиланган. Масалан, бир йил давомида ишлаб чиқарувчи солиқ инспекциясини огоҳлантирган ҳолда солиқ тўламаслик ҳуқуқига эга. Ушбу вақт оралиғи учун ҳисобланган солиқ тўловлари кейинги йилдан бошлаб бўлиб-бўлиб тўланади. Яна шуни ҳам айтиш жоизки, бундай тадбиркорлар фойдаланаётган майдонини нотурар жойга ўтказишлари ҳам шарт эмас, электр, газ ва бошқа тўловларни истеъмолчи тарифида тўлашлари белгилаб қўйилган.\nЮЗМА-ЮЗ БЕРИЛГАН САВОЛ\n– Ҳанифа Дониёроваман, саволим шундай: арзон уй-жой учун банкдан кредит олмоқчи бўлсам, кафолат талаб қилишаяпти. Устига устак, бошланғич тўлов маблағини нақд пулда тўлашим керак эмиш. Шу тўғрими?\nАТБ “Халқ банки” вакили Зайниддин Якубов жавоби:\n– Нотўғри, албатта. Чунки сиз харид қилаётган уй-жойнинг ўзи гаров тариқасида қабул қилинади. Бунинг учун сиз биринчи навбатда уй учун белгиланган сумманинг 25 фоизини тўлашингиз керак. Бундан ташқари, икки кишидан кам бўлмаган учинчи шахс кафиллиги лозим. Баъзан фуқароларимиз кафолат билан кафилликни чалкаштириб юборишаётгани оқибатида бу каби тушунмовчиликлар келиб чиқаяпти.\nУшбу саволга Марказий банк масъул ходими К. Ўтбосаров ҳам шундай изоҳ берди:\n– Арзон уй-жой учун тўланадиган дастлабки тўлов нақд пул кўринишида бўлиши шарт эмас. Истасангиз, пластик карточкангиздан тўланг, бўлмаса пул кўчирсангиз ҳам бўлаверади. “Уйнинг 25 фоизини нақд пулда тўлашинг шарт”, деган қоида ҳеч қайси меъёрий ҳужжатда кўрсатилмаган.\nДарвоқе, мулоқот жараёнида худди шундай муаммога оид яна 7 та савол ўртага ташланди. Бундан кўриниб турибдики, айрим банклар уй-жой учун тўланадиган дастлабки тўловни нақд пул шаклида олиш учун ўзларича “ички меъёрий ҳужжат” жорий қилиб олишганга ўхшайди... Очиқ мулоқот икки соатдан кўпроқ давом этган бўлса-да, қўнғироқлар, таҳририят электрон манзилига келган мурожаатлар кечгача тинмади. Албатта юртдошларимиздан келган саволларнинг барчасига биргина мулоқот доирасида жавоб топиш мушкул. Шунинг учун биз бугун газетамиз саҳифаларида эълон қилинаётган савол-жавобларни ҳам бошда айтганимиздек, имкон қадар саралашга ҳаракат қилдик. Тўғри, нақд пул, пластик карточкалар, терминал аппаратлари, электр ва газ таъминоти муаммолари, кредитлар бериш бўйича учраётган айрим тўсқинликлар... хуллас, бир қатор масалалар юзасидан тушган мурожаатлар мулоқотда қатнашган ваколатли идоралар вакилларига кўриб чиқиш учун тақдим этилди.\nШунингдек, мутасадди вакиллар ўз чиқишларида мурожаатларга жавоб бериш баробарида иштирокчилар, тадбиркор ва фермерларнинг соҳага оид ҳуқуқий билимларини оширишга хизмат қиладиган меъёрий қонуности нормалар билан ҳам таништиришди.\n“XXI asr” мухбирлари Аслиддин АЛМАРДОНОВ, Сардор ТУРОБОВ, Солижон ЗОИРОВ (суратлар) тайёрлади.


Просмотрено статей : 281122\n1-чи бет 2 тадан\nШубҳасиз, ҳужжатли фильмлар киностудиясииинг ўзига хос тарзда шаклланган анъаналари, иш тажрибалари мавжуд бўлиб, бу шаклланаётган янги тарихий ижтимоий-сиёсий вазиятда фильмлар яратишда ҳам давом этиши катта аҳамиятга эгадир.\nЎтган асрнинг 90-йилларида Ўзбекистонда мислсиз ўзгаришлар содир бўлди. Бу ҳақда ҳар куни радио, телевидение ва матбуотда хабарлар бериб борилар, кинематографчилар олдида ана шу янги ҳаётий материалларни ўзлаштириш вазифаси турарди. Бу эса, дастлабки вақтларда ижодкорлар учун анча қийин кечди. Янги воқеликни англаш, уни бадиий тафаккур этиш зарур эди. Бунинг учун эса вақт керак бўларди.\nТажрибали режиссёрлар Д.Салимов, В.Погосьянц, Ш.Қурбонбоев, С.Давлетовлар бу даврда яратган фильмлари мамлакатимизда олиб борилаётган ислоҳотларнинг қандай кечаётганлигини ҳаққоний лавҳаларда тасвирладилар. Айни пайтда, ўтиш даврининг мураккаб жараёнларини акс эттирдилар. Шу билан бирга янги мавзулар пайдо бўлди. Ш.Маҳбубов Ўзбкистон армиясининг ташкил этилиши ҳақида «Қасамёд қиламан», Д.Толипов республика Конституцияси ҳақида «Мўътабар қомус», М.Кимсанова ўша кезларда тарихий жараёнларда фаол иштирок этаётган хотин-қизлар ҳақида «Тадбиркор аёллар», Н.Маҳмудов тадбиркор инсонлар ҳақида “Қува ишбилармонлари” фильмларини яратдилар.\nЯнги тарихий шароитнииг дастлабки беш йиллигида Ўзбекистон Президенти И.А.Каримов кино санъати ҳақида иккита муҳим ҳужжатга имзо чекди. Агар 1992 йилги Фармонда республика кино санъати олдида турган аниқ вазифалар кўрсатиб берилган бўлса, 1996 йилги Фармон бўйича муҳим ташкилий масала ҳал этилди: «Ўзбеккино» давлат акциядорлик компанияси ташкил қилинди. Ўзбекистон илмий-оммабоп ва ҳужжатли фильмлар киностудияси очиқ акциядорлик жамиятига айлантирилди. Шубҳасиз, бу фармонлар, фильмлар ишлаб чиқариш жараёнига ҳам таъсир кўрсатди.\n1996 йили «Ўзбекистон - мустақиллик йўлида» туркумининг дунёга келиши киноҳужжатчиларнинг мамлакат ҳаётининг яҳлит қиёфасини экран орқали кўрсатишга бўлган хайрли уринишдан далолат берди. Мазкур туркум остида «Пахта», «Ер бағридаги аланга», «Нон», «Келажагингни ҳимоя қил», каби бир қанча картиналар яратилди. Вақт ўтиши билан бу туркумга кирувчи фильмлар мазмун жиҳатдан кенгайиб, янги фактлар билан бойиб борди.\nҲужжатли кино давримизнинг муҳим мавзуларидан бўлган жадидлар масаласини четлаб ўтиши мумкин эмасди. Ана шундай фильмлардан бири С. Аҳмедов сценарийси асосида 2000 йилда режиссёр Ғ.Шодмонов суратта олган «Истиқлолнинг буюк йўли» картинасидир. Унда Ўзбекистон халқининг мустақилликкача босиб ўтган мураккаб йўли кўрсатилади. Фильм бошида шаҳид кетганлар рўйхатининг тасвирга кўчиши томошабинни маълум маънода картинанинг моҳиятини англаб етишига тайёрлайди. Кўз олдимизда озодлик, мустақилликка интилиб яшаган одамлар ва воқеалар гавдаланади. Сўроқ протоколлари намоён бўлган кадрларда эса, уларнииг фожиали тақдири яққол кўринади. Отиб ташланганларнинг фотосуратлари гўё ўтмишдан бугунги кунга боқиб тургандек таъсурот қолдиради.\n* Боши < Олдинги 1 2 Кейинги > Охири *


Ёшга оид терилар учун косметикадан аёллар ташқи кўринишларини яхшилаш мақсадида фойдаланади. Ёшга оид косметика юз териси учун жиддий ўзгариш бера олади, чизиқларни яхшилайди ва йиллар ўтиб пайдо бўлган доғларни ёпади.\nТерини чуқур тозалаш учун лосьон ва мециляр сувлардан фойдаланилади. Оддий совун ва сувлардан фойдаланиб бўлмайдими? Чуқур тозалаш терининг тешикчаларини очади ва бошқа йирик ифлосланишларни олиб ташлайди. Бекитилган тешикчалар ҳуснбузарлар пайдо бўлишига олиб келади.\nШу билан бирга бир қанча камчиликларни йўқотиш унчалик ҳам осон эмас. Доғлар ва кўз остидаги қора айланалар кўп одамларнинг териларида учрайди.\nКосметикадан фойдаланиш орқали бундай камчиликларни эффектли тарзда ёпиш мумкин. Бундай парвариш терини яхшилайди, секин – аста бенуқсон кўринишга эга бўлиб боради.\nМакияж асоси камчиликларни ёпишда жуда ҳам фойдали ва шу билан бирга тери юзига силлиқлик бахш этади. Макияж – косметик оламда бир соҳа ҳисобланиб, ўзгартирадиган ва бахш этадиган, косметик воситалар ёрдамида соғлом образни яратиш билан шуғулланади. Улар юз чизиқларини энг мукаммал даражада кўрсата олади.\nАльтернатив маҳсулотнинг мана шундай эффект бериши жуда ҳам ўринли. Масалан, аёл юзининг янада аниқ ажралиб туриши учун лаб бўёғи билан бирга румянани ишлатиши мумкин.\nКўз макияжи – ҳар қандай пардоз турида жуда муҳим қисм ҳисобланади. Кўз макияжида киприк учун тушь, кўз учун қалам ва қовоқлар учун тенлар ишлатилади. Гоҳида аёллар қошлар макияжида ҳам фойдаланишади.\nАёллар тушни киприкларини узун ва ҳажмини қалин кўрсатиш мақсадида фойдаланади.\nКўз учун қалам - кўз шаклини белгилайди, киприкларни қалин кўрсатади (киприк ўсиш чизиқлари бўйлаб чизилганда). Қовоқлар учун тенлар қовоқларга урғу беради. Қошларни ажратиб кўрсатиш учун одатда, қош учун қалам ишлатилади. Кўз учун макияжнинг мақсади шунга асосланганки, кўз юзни янада ёшартириб кўрсатиши лозим. Лаб бўёғи лабнинг шакли ва ҳажмини ажратади, дўмбоқ лаблар катта ҳажм бериб, алдайди.\nҲар куни макияж қиладиганлар ҳаётдагидан анча яхши, саранжом – саришта кўринишга эга бўлади. Макияж аёлларни ўзига ишончини оширади. Косметикадан қачонки, оқилона мақсадларда фойдаланилгандагина, у хавфсиздир. Асосан кўз учун макияжда катта эҳтиёткорлик зарур, чунки кўз жуда нозик ва таъсирчан. Косметика – ҳар бир аёл образини якунлашнинг асосий қисмидир.\nКосметикалар ёрдамида Сиз терингиз тиниқ бўлиши, шу билан бирга табиий юз коррекциясига ҳам осонгина эришасиз.\n13-dan 19-yanvargacha bo'lgan hafta uchun munajjimlar bashorati


Ўзбекистон ТИВ раҳбари Афғонистон делегациясини қабул қилди – Ўзбекистон\nГлавная / Сиёсат / Ўзбекистон ТИВ раҳбари Афғонистон делегациясини қабул қилди\nРекламный код можно тут разместить. Ўзбекистон ТИВ раҳбари Афғонистон делегациясини қабул қилди\n5 Показы 9 январь куни Ўзбекистон Республикаси Ташқи ишлар вазири Абдулазиз Камилов Афғонистон Ислом Республикаси Ташқи ишлар вазири ўринбосари Ҳекмат Халил Карзай бошчилигидаги делегацияни қабул қилди. Ўзбекистон ТИВ матбуот хизматининг хабар қилишича , суҳбат чоғида икки томонлама муносабатларнинг ҳозирги ҳолати ва истиқболлари ҳамда бўлажак учрашувлар жадвали муҳокама қилинди. Шу куннинг ўзида Тошкент шаҳрида вазирлар ўринбосарлари даражасида Ўзбекистон-Афғонистон вазирликлараро сиёсий маслаҳатлашувларининг биринчи раунди бўлиб ўтди. Сиёсий, савдо-иқтисодий, транспорт-коммуникация, маданий-гуманитар ва бошқа соҳаларда икки мамлакат ўртасидаги ҳамкорликнинг долзарб жиҳатлари ҳамда халқаро ташкилотлар доирасидаги муносабатлар кўриб чиқилди. Маслаҳатлашувлар давомида ҳурмат, ўзаро манфаатдорлик ва қизиқишларни ҳисобга олиш тамойилларига асосланган Ўзбекистон-Афғонистон ҳамкорлигини сифат жиҳатдан янги даражага кўтаришдан икки томон ҳам манфаатдор эканлиги қайд этилди. Шунингдек халқаро ва минтақавий долзарб масалалар ҳам муҳокама қилинди. 2017-01-09\nҲаққимизда Пред. Милан Романьоли билан шартномани узайтирмоқчи\nСледующая Андрей Фёдоров: Янги мавсумда янада кучли Нефтчини кўрамиз\n0 ° C H: 0° L: -3° Ташкент Воскресенье, 20 Ноябрь Прогноз на неделю Пн Вт Ср Чт Пт Сб -5° -4° -6° -5° -4° -2° -7° -10° -10° -10° -13° -14° Энг машҳур\tFinancial Times Ўзбекистонни туризм учун қайноқ йўналишлар рўйхатига киритди\n29.12.2016\tРоналду ва Хамес суперавтомобилларида пойга уюштиришди +видео\n30.12.2016\tМарсель қишда кучаяди\n31.12.2016\tДунёнинг энг кўп маош олувчи футболчиларидан бири ватанига қайтди\n03.01.2017\tСуарес: Энрике жамоадан кетса, Сакристан Барселонани бошқаришини истардим\n05.01.2017\tПоследние новости\tАПЛ. Суонси Челсига бас кела олмади


1. Кўҳитанг тизмасининг камёб, петрофит ўсимлиги.\nПоялари тукланган, кўп йиллик ўт, бўйи 50–60 см. Барглари туксиз. Тилчаси 1–2 мм, киприкчали. Гултўпи 11–17 см узунликда. Бошоқлари деярли бир хил, 3–4 см узунликда. Пастки гул қобиғи 11–13 мм. Бошоғи 12–13 см узунликда, икки бўғимли, туклари 0,2–0,3 мм. Май–июнь ойларида гуллаб, мева беради.\nСурхондарё вилояти: Кўҳитанг тизмаси. Ўзбекистондан ташқари Туркманистонда ҳам учрайди.\nТоғларнинг ўрта камаридаги тошли-шағалли ёнбағирларда ўсади.\nТарқалиш доираси тор бўлган стенобионт ўсимлик.


By Камолиддин Иноятуллоҳ on 01/13/2021 МАҚОЛАЛАР Эй иймон келтирганлар\n“Эй иймон келтирганлар, Аллоҳ ғазаб қилган кимсаларни дўст тутманг. Улар охиратдан худди кофирлар қабрлардаги ўликларнинг қайта тирилишидан умидсиз бўлгани каби умидсиз бўлдилар” (Мумтаҳана, 13).\nҲурматли ўқувчи, Мумтаҳана сураси охирида келган ушбу нидо суранинг бошидаги нидо каби мўминларга кофир ва мушрик кимсаларни дўст тутишни ҳаром қилди. Чунки кофир ва мушриклар Аллоҳнинг, Пайғамбарнинг ва мўминларнинг душманидир.\nАллоҳ таоло сура аввалидаги нидода яҳуд ва насоролардан иборат аҳли китобларни дўст тутишни ҳаром қилган эди, чунки улар ҳам Аллоҳ ва Расули ҳамда мўминларнинг душманидир. Ҳаром қилинган дўст тутиш деганда – кофирларга ёрдам бериш, уларни яхши кўриш тушунилади. Зеро, уни яратган, ризқ бериб турган ва ҳаёти мобайнида турли балолардан асраган Раббига душманлик қилиши, Уни зикр қилмаслиги, шукр қилмаслиги, буюрган ва ман қилган ишларда Унга итоат этмаслиги, балки бунинг аксини қилиб Аллоҳ яхши кўрган ишларни ёмон кўриши, Аллоҳ ёмон кўрган ишларни яхши кўриши маъқул ва мақбул иш эмас. Яратувчисига душманлик қилган, Пайғамбар ва мўминларга уруш очган бундай махлуқлардан Аллоҳ паноҳ берсин. Шу сабаб кофирларни дўст тутиш катта гуноҳдир. Иймонида содиқ мўмин кишининг қалбида Аллоҳга, Пайғамбарга ва мўминларга душман бўлган кимасага муҳаббат қўйиш топилмайди. Бу ҳақдаги Аллоҳ таолонинг ушбу сўзини билиб қўйинг:\n“Эй Пайғамбар, Аллоҳга ва охират кунига иймон келтирадиган қавмни Аллоҳ ва Расулига душманлик қиладиган кимсалар билан – гарчи ўз оталари, фарзандлари, ака-укалари ва қариндошлари бўлса-да – дўстлашаётганларини ва уларга муҳаббат қўяётганларини топмайсиз”.\n“Ўша кишилар”, яъни гарчи энг яқин жигари бўлса-да кофир кимсага муҳаббат қўймайдиган кишилар: “қалбига Аллоҳ иймонни мустаҳкамлаб қўйган”, яъни ўзгармайдиган ва йўқ бўлмайдиган пишиқ қилиб битиб қўйган “ва уларни қувватлаб қўйган”, далил-ҳужжат, ҳидоят ва нур билан қувватлаган кишилардир.\n“Охиратда уларни дарахтлари ва қасрлари остидан анҳорлар оқадиган жаннатларга киритади. Улар у жаннатларда абадий қоладилар”, ҳеч ўлмайдилар. Бунча неъматга қўшимча Аллоҳ улардан рози бўлди, энди уларга асло ғазаб қилмайди. Улар ҳам Парвардигорлари ато этган олий даражалар ва ҳурмат-эътибордан рози бўлдилар.\n“Ана ўшалар Аллоҳнинг ҳизби ва дўстларидир”, улар шайтоннинг ҳизби ва дўсти эмаслар. Чунки улар Раҳмон таолога итоат этдилар ва шайтонга итоатдан бирон улуш қўймадилар.\nАллоҳ бу эълонни қуйидаги сўзи билан тамомлади: “Ана ўшалар дунёю охират саодатига эришувчилардир” (Мужодала, 22). Яъни дўзахдан қутулиб, яхшилар диёри жаннатга кириш билан нажотга эришдилар.\nШайтоннинг ҳизби бўлган кофир, мушрик, фосиқ ва мужрим кимсалар қиёмат куни ўзларини ҳам, аҳли-оилаларини ҳам зиёнда қолдирадилар. Бу ҳақда Аллоҳ таоло бундай деди: “Эй Пайғамбар, айтинг: “Ҳақиқий зиён кўрувчилар қиёмат куни ўзларига ва аҳли оилаларига зиён келтирганлардир. Бу эса дунёда уларни йўлдан оздиришлари ва иймондан адаштиришлари туфайли бўлган. Билингларки, ўша мушриклар қиёмат куни ўзларини ва аҳли оилаларини бой беришлари очиқ-ойдин зиёндир” (Зумар, 15).\nМумтаҳана сурасининг сўнгидаги илоҳий нидога келсак, Аллоҳ таоло деди: “Эй иймон келтирганлар”, яъни Аллоҳни Раб, Исломни дин ва Муҳаммад саллаллоҳу алайҳи ва салламни Пайғамбар деб иймон келтирган эй мўминлар!\n“Аллоҳ уларга ғазаб қилган кимсаларни дўст тутманг”, яъни уларга ёрдам қўлини чўзиш ва муҳаббат қўйиш билан дўстлашманг. Бу ўринда Раб таоло хоссатан яҳудлар билан дўстлашишни мўминларга ман қилди. Зеро Аллоҳ ғазаб қилган қавм яҳудийлардир. Аллоҳ таоло уларга ғазаб қилишининг сабаби яҳудийлар ҳақни билиб туриб ундан юз ўгиришди. Аллоҳ ҳаром қилган ишларни билиб туриб унга қўл уришди. Ҳидоятни билиб туриб уни тарк этишди ва залолатга эргашиб, шунда маҳкам туриб олишди. Бу қилмишлари Аллоҳнинг ғазабига дучор бўлиш сабабларининг айримларидир.\n“Улар охиратдан умидсиз бўлдилар”, яъни дўзахдан қутулиб, жаннатга кириш саодатидан ноумид бўлдилар. Ноумид бўлишларига сабаб, улар Таврот ва Инжилдан хабардор эдилар. Бу илоҳий китобларда ҳақни билиб ундан юз бурган, Аллоҳ суйган ишларни ёмон кўрган, билъакс Аллоҳ ёмон кўрган ишларни яхши кўриб, шу ишларни қилиб юрган аҳли китоблар ва улар каби қавмлар устидан Аллоҳ таоло чиқарган ҳукм баён қилинган бўлиб, буни улар яхши билишар эди. Улар жиноятлар уммонига ғарқ бўлган ва ширк, куфр ҳамда Аллоҳ ҳаром қилган ишларни ҳалол санашдек ҳалок этувчи гуноҳларга ботган кунда дўзахдан қутулишдан ва жаннатга киришдан умидларини узган эдилар. Аллоҳ таоло уларнинг умидсизлигини ўлган одам тирилиб қабридан қайта чиқишидан умидсиз бўлган кофирларга ўхшатди. Кофир ҳолида ўлиб кетган кимсалар жаннатга киришдан умидларини уздилар, чунки улар куфрда, яъни кофир бўлиб ўлдилар. Шунингдек, қабрга кўмилган кофирлар ўлгандан сўнг яна дунёга қайтишдан, уларнинг яқинлари эса ўликларининг қайта тирилишидан умидсиз бўлганидек, яҳудлар ҳам ноумид бўлдиар. Буларнинг бари умидсизликдир. Демак, Аллоҳнинг ғазабига дучор бўлган яҳудийлар дўзахдан қутулиб, жаннатга кириш билан охират саодатини топишдан умидсиз бўлдилар, ҳуддидкофирлар қабрлардаги ўликларнинг қайта тирилишидан умидсиз бўлгани каби. Сиз азиз ўқувчи эсда олиб қолишингиз ва Аллоҳнинг ғазаби ва азобига дучор бўлиб қолишдан паноҳ тилашингиз учун бу сўзларни қайта-қайта зикр қилдик.\nAvvalgi maqolaБЎЛИМ: Маййит дафн этилганидан сўнг унга жаноза ўқиш (1)\nKeyingi maqola LIVE: Савол-жавоблар | 13.01.2021


ЎзА - Академикларга янги намунадаги гувоҳномалар топширилди\n14.08.2018 16:33 Чоп этиш версияси\nАкадемикларга янги намунадаги гувоҳномалар топширилди\nПойтахтимизда Ўзбекистон Фанлар академиясининг академикларига янги намунадаги гувоҳномалар топширилди.\nВатанимиз мустақиллигининг 27 йиллиги олдидан\nШу муносабат билан ташкил этилган тадбирда тегишли вазирлик ва идоралар, илм-фан доираси вакиллари, академиклар, давлат ва жамоат ташкилотлари мутасаддилари иштирок этди.\nПрезидентимиз раҳбарлигида 2018 йил 20 июль куни Ядро физикаси институтида Фанлар академияси ва илмий-тадқиқот институтлари вакиллари, олимлар, ёш тадқиқотчилар билан учрашув бўлиб ўтган эди. Мулоқотда академиклар гувоҳномасининг янги намунасини ишлаб чиқиш, академикларни гувоҳнома билан тегишли вазирликлар ва идораларга ҳеч қандай тўсиқсиз киришини таъминлаш юзасидан билдирилган таклифлар тўлиқ қўллаб-қувватланди. Давлатимиз раҳбарининг топшириғига кўра, Ўзбекистон Республикаси Вазирлар Маҳкамаси томонидан академикларнинг янги намунадаги гувоҳномаси ишлаб чиқилди.\nТадбирда Ўзбекистон Республикаси Бош вазири Абдулла Арипов академикларнинг янги намунадаги гувоҳномасини тантанали топширди. Ушбу гувоҳнома академикларнинг мамлакатимизда илм-фанни янада ривожлантириш, кадрлар салоҳиятини мустаҳкамлаш борасидаги интилишларини қўллаб-қувватлашда муҳим ўрин тутишини алоҳида таъкидлади.\nЖорий йилнинг ўтган олти ойида мамлакатимизнинг турли ҳудудларидаги таълим муассасаларида академиклар иштирокида ёшлар билан учрашувлар ўтказилди. Олий ўқув юртларида профессор-ўқитувчилар ва талабалар учун маҳорат дарслари ташкил этилди. Шунингдек, 23 докторлик диссертацияси ҳимоя қилинди, 5 та монография ва 100 дан ортиқ илмий мақола, тезис чоп этилди. Академиклар 36 та давлат илмий-техника дастурларида иштирок этмоқда.\nПрезидентнинг 2017 йил 29 декабрдаги “Ўзбекистон Республикаси Фанлар академиясининг ҳақиқий аъзоларини тасдиқлаш тўғрисида”ги фармони бу борада муҳим дастуриламал вазифасини бажармоқда. Айни пайтда Ўзбекистон Фанлар академиясининг 91 нафар аъзоси иқтисодиёт тармоқлари ва ижтимоий соҳанинг турли жабҳаларида фаолият кўрсатмоқда.\n– Давлатимиз томонидан Ватанимиз мустақиллигининг 27 йиллик байрами олдидан биз, соҳа ходимларига берилаётган бундай эътибор ва имкониятлардан миннатдормиз, – дейди Ўзбекистон Республикаси Фанлар академияси ҳақиқий аъзоси А.Абдукаримов. – Янги намунадаги гувоҳномалар фаолиятимизни янада ривожлантиришга кенг йўл очади. Кўп йиллардан буён Геномика ва биоинформатика марказида илмий фаолиятимни олиб бормоқдаман. Ўтган вақт давомида соҳада кўплаб тадқиқотларни ўтказдик. Жумладан, картошканинг серҳосил, ғўзанинг янги 10 дан ортиқ навлари яратилди. Ҳозирги кунда ҳам шу изланишларни давом эттирган ҳолда шогирдларим билан доривор ўсимликларни инвитро ҳолатда кўпайтириш устида иш олиб бормоқдамиз.


Султон ва жория (“Маснавийдан ибратли ҳикоялар”) | Azon.uz - Ахборот-таҳлилий портал\nҚадим замонда бир султон бор эди. Унинг мол-дунёси кўп, қалби ҳам тўқ одам эди. Шоҳ дўстлари билан овга чиқди. Йўлда бир жорияни кўриб қолди. Қиз беҳад гўзал эдики, султоннинг ўша заҳотиёқ унга ишқи тушди. Тутқин қуш қафасда қандай чирпиниб-талпинса, султоннинг юраги ҳам кўкрак қафасида шундай урар эди. Жорияни хўжайинидан сотиб олди. Бундан султон жуда ҳам бахтиёр эди. Ой юзли севгилисига етишган эди. Лекин унинг бахти узоққа бормади. Жория қаттиқ хаста бўлиб қолди. Ўлканинг тўрт томонидан табиблар чақирилди. Султон уларга ёлвориб: “Иккимизнинг ҳам ҳаётимиз сизнинг қўлингизда, менинг ҳаётим уникидир. Ким уни даволай олса бор-будумни бераман!”, деди.\nТабиблар: “Биз бор билим ва тажрибамизни сарфлаб, уни даволаймиз”, дейишди. Ҳеч бири: “Биз қўлимиздан келганини қиламиз, албатта, шифо Аллоҳдандир, хаста тузалса, Унинг изни билан тузалади”, демади. Орадан кунлар ўтди, табиблар жорияга қайси дорини бермасин фойда бўлмади. Жория кундан кун озиб-тўзиб борарди. Султон эса йиғлар, кўзларидан ирмоқдан оққан сувдек ёш оқарди. У ҳакимларнинг ҳаракатлари билан жорияси тузалмаслигини билгач, масжидга ошиқди. Меҳроб олдига тиз чўкди ва сажда қилиб қалбидаги бутун самимиятлари билан, ихлос ила Роббига ёлвориб: “Аллоҳим, Сенинг менга берган жаҳон ҳукумдорлиги менга берган энг кичик неъматингдир. Мен нима ҳам дейман, қалбим тўридаги истакларимни мендан кўра Ўзинг яхшироқ билгувчисан!”, деди.\nСултон ёлвориб дуо қилди. Ногаҳон уни уйқу олди. Туш кўрди, тушига бир нурли қария кирди ва: “Эй Султон, сенга хушхабарим бор. Тилакларинг қабул бўлди. Эртага эшигингга бир ғариб кимса келади. Уни асло ҳайдаб юборма. Ҳакимда бўлиши керак сифатлар унда тўкисдир. У ишониладиган ва асраб-авайланадиган инсондир”, деди.\nСултон уйғониб, эртани кутишга тушди. Тонг отиб, юлдузлар кетма-кет сўна бошлаганида, тушида ишорат қилинган ҳакимни дераза олдида кутиб турарди. Узоқдан бир мўйсафид саройга келаётганини кўргач, у томон ошиқди. Барчадан олдин бориб, уни кутиб олди. Қучоқлаб, қўлларидан ўпди. Саройга киришди, узоқ суҳбатлашдилар, дастурхонга таом тортилди. Сўнгра биргаликда хастанинг бошига келишди. Табиб хастанинг юрак уришини, тан ҳароратини текширди. Олдинги табиблар қилган муолажалар бечоранинг дардини зиёда қилган, шифо бериш ўрнига, куч-қувватидан айирган эди. Ҳаким унинг дарди нима эканини дарҳол фаҳмлади. Жориянинг вужуди соғ-саломат, фақатгина қалби яраланган эди. Унинг касаллиги қалб касали. Табиб султонга қараб: “Барча бу ерни тарк этсин, ҳатто сиз ҳам, атрофда кимса қолмасин. Мен беморга баъзи саволларни бераман, лекин гапларимизни ҳеч ким эшитмаслиги керак”, деди.\nҲарам бўшатилди. Табиб жориянинг томирини ушлаб, унга саволлар бера бошлади: “Сен қаерликсан? Ҳар мамлакатнинг давоси бошқа-бошқа бўлади. Менга айтчи, хожанг, дўстинг, қариндошларинг кимлар?”, деди.\nЖория аввалги уйини, эски хўжайинларини, туғилиб ўсган жойини айта бошлади. Табиб диққат билан тинглаб, томир уришини кузатиб турарди. Агар бирор исмни айтганда томир уриши тезлашса, билардики, бемор қалбининг давоси ўша. Жория аввал яшаган уйлар ва шаҳарларни, эски хўжайинларини бирма-бир санади. Лекин на юзининг рангида ва на томир уришида ўзгариш бўлди. Токи у Самарқандни тилга олиши билан томир уриши тезлашди, ранги ҳам ўзгарди. Маълум бўлдики, жория Самарқандлик бир заргарга ошиқ экан. Қалби ўша заргар ҳасратидан дардга чалинган эди. Табиб хасталик сабабини билиб олди. Ундан заргарнинг манзилини сўради. Сўнгра султон ҳузурига бориб, бор гапни айтди: “Ҳозирча бунинг давоси ўша заргарни топиб, бу ерга олиб келишдир. Ҳадялар тайёрлаб икки ишончли одамни юборинг, уни саройинга таклиф қилинг”, деди.\nСултон хизматчилари юра-юра заргарнинг уйига бориб, унга: “Хушхабар! Султон сенга қимматбаҳо совғалар юбориб, сени ўз саройига таклиф этди!”, дейишди.\nЗаргар ҳадя қилинган олтину жавоҳирларга маҳлиё бўлиб, йўлга отланди. Саройга етгач, табиб йигитни султон ҳузурига бошлади. Султон илтифотлар кўрсатиб,сарой хазинасининг калитларини топширди ва унга жонидан ортиқ севган суюкли жориясини ҳам берди. Олти ой ўтиб, жориянинг хасталиги секин-аста тузала борди. Охир-оқибат дардидан асар ҳам қолмади ва батамом соғайиб кетди. Табиб заҳарли шарбат тайёрлаб уни заргарга ичирди. Заргар кундан-кун бадбашара бўла бошлади. Жориянинг кўз ўнгида йигитнинг чиройи йўқолиб, қизнинг муҳаббати ҳам сўниб борди. Бечора заргарнинг кўз ёшлари дарё-дарё бўлиб оқди. У “Бу дунё бир тоққа, феълимиз ва амалларимиз эса нидога ўхшайди. Овозимиз хоҳ чиройли бўлсин, хоҳ ёқимсиз, тоғда акс-садоси янграб яна ўзимизга қайтади”, деди-да, жон таслим қилди. Жория хасталикдан тамоман қутилди.\nҲикоядаги султон – инсоннинг борлиғи бўлган муқаддас руҳидир. Гўзал жория – нафс тимсоли. Нафс – вужуднинг яхши-ёмон, фойда-зарарига қарамасдан орзу қиладиган истак-хоҳишларининг манбаи.\nТабиб эса – инсонларга тўғри йўл кўрсатадиган Аллоҳнинг хос қулларидан.\nЗаргар – ўткинчи дунё ҳаёти. Нафс уни орзу қилади ва шу орзу ортидан хасталанади. Нафсга қул руҳ эса ундан келадиган бало-офатларга дучор бўлади. Нафс орзулари гўзалликни кетказадиган фоний матоҳлардир.\nҲазрати Мавлоно ҳикоянинг бошига шундай изоҳ битган эканлар: “Аслида, бу ҳикоя бизнинг ҳолимиз баёнидир!”.\nМақолалар Маснавий нафс


Офис мебеллари яроқсиз бўлиб қолганда қандай ҳужжатлар асосида ҳисобдан чиқарилиб, бухгалтерияда акс эттирилади? Улар реализация қилингандачи?\nКорхонамиз МЧЖ. Офис жиҳозларини (кресло, стол, диван) 10.80 счетга қабул қилганмиз.\nОфис мебеллар фойдаланишга топширилган пайтда, уларнинг қиймати давр харажатларига (9400счетга) тўлиқ ҳисобдан чиқарилиши керак (4-сон БҲМСнинг 59-банди). Яъни улар 1080 счетдан чиқарилади.\nКейин ташкилот томонидан оддий шакл бўйича (бир томонлама тартибда), таннархи бўйича номлар (номенклатура рақамлари) ёки гуруҳлар (йириклаштирилган комплектлар) кесимида тезкор миқдорий ҳисоб юритилади. Ҳисоб балансдан ташқари 014 "Фойдаланишдаги инвентарь ва хўжалик жиҳозлари" счётида юритилади (21-сон БҲМСга 2-илованинг 449-банди). Бунда фойдаланишга келиб тушиш санаси (ой, йил), фойдаланиш жойи (бўлинмалар бўйича) ва улардан фойдаланиш муддати мобайнида моддий жавобгар шахслар кўрсатилади.\nИнвентарь ва хўжалик жиҳозлари кейинчалик фойдаланиш (ишлатиш)га яроқсиз бўлган ҳолда уларнинг 014 "Фойдаланишдаги инвентарь ва хўжалик жиҳозлари" счётидан ҳисобдан чиқарилиши тегишли тартибда расмийлаштирилган ҳисобдан чиқариш далолатномаси асосида амалга оширилади.\nҲисобдан чиқариш далолатномасида қуйидагилар кўрсатилади:\nҳисобдан чиқадиган жиҳозларнинг номи ва уларнинг ажратиб турадиган белгилари;\nбелгиланган сақлаш муддати;\nуларнинг келиб тушиш санаси (ой, йил);\nҳисобдан чиқариш сабаби;\nайбдор шахслар бўлса, улардан моддий зарарни ундириш тўғрисидаги маълумотнома.\nДалолатнома корхона раҳбари ёки унинг вакил шахси томонидан тасдиқланади.\nДалолатнома асосида балансдан ташқари 014 "Фойдаланишдаги инвентарь ва хўжалик жиҳозлари" счёти кредитида инвентарларнинг ҳисобдан чиқарилганлиги акс эттирилади.\nЎзининг истеъмолчилик хусусиятини йўқотган буюмларнинг қолдиқлари маҳсусланган корхоналарга қайта ишлашга, утилизацияга ёки кўмишга ўтказиш лозим.\nФойдаланишда бўлган жиҳозларни сотиш ҳақида батафсил газетамиз саҳифасида ўқишингиз мумкин:\n“Балансдан ташқаридаги ТМБ: сотишни расмийлаштирамиз”, СБХ газетаси, 25-26 (1193-1194)-сон 2017 й. 20 июнь.\nМаҳсулот ишлаб чиқариш учун корхонага берилган ва ўзида ишлаб чиқарилган чўян қолипларни бухгалтерия ҳисобида қанақа тартибда акс эттириш лозим?\nКорхонада буюртма асосида ва ўз маҳсулотларини ишлаб чиқариш учун чўян қолиплари тайёрланади. Қолипларни тайёрлаш тартиби 2 хил усулда амалга оширилади: 1) Корхона буюртмачилар билан 2-та шартнома тузади. Биринчи шартнома асосида қолиплар тайёрлаб берилади, иккинчи шартнома бўйича ушбу тайёрланган қолиплар асосида буюртмачига маҳсулот ишлаб чиқарилади.... Далее\n1.Ушбу ҳолатларда, инвентарь кийматини моддий жавобгар шахснинг ойлигидан ушлаб қолиш мумкинми? 2.Инвентарнинг қиймати ходим ойлигидан ушлаб қолинганда, аввал харажатга олинган сумма ортга қайтариладими, қандай ўтказмалар қилинади?\nКорхонамизда баъзи харид қилинган ТМКлар, масалан USB Flash инвентарь сифатида Дт 1080 Кт 6010 кирим қилинган, фойдаланишга топширилганда Дт 9420 Кт 1080 каби ўтказма орқали давр харажатларига олиб борилган. Унинг кейинги ҳисоби, келгусида бут сақланиши учун моддий жавобгар шахсга бириктирилган ҳолда, Дт 014 балансдан ташқари счётга кирим қилинган.... Далее\n1.НТМ ҳадяга олинган ва нархи 50 ЭКИҲдан кам бўлган ТМҚни қайси счетга кирим қилади? 2.НТМга берилган солиқ имтиёзи ҳисоби қайси ҳисобварақда кўрсатилади? 3.Корхона харажатларини 3290 ҳисобварақда кўрсатиш мумкинми?\n2017 йил 22 августда Нодавлат таълим маркази очилди. Таъсисчи асосий воситалар яъни, компьютер, мебель ва оргтехникаларни ҳадья этди. Бу асосий воситаларни (нахлари 3 млндан кам) қайси счетга олиб борса тўғри булади? 5-сон БҲМС бўйича асосий воситалар 50 ЭКИҲдан кам бўлмаслиги керак.... Далее\nБухгалтерия ҳисоби 0810 счетдаги капитал қўйилмалар қандай ҳисобдан чиқарилади ва қанақа ҳужжатлар асосида?\n0810 хисобдаги Капитал қўйилмалар хисоби тўғрисида ... Далее


АҚШдаги супермаркетда 13 киши ис газидан заҳарланди\n07:45 / 10.08.2015 1610\nАҚШнинг Флорида штати Эвалон-парк шаҳридаги Walmart супермаркетида 13 харидор ис газидан заҳарланди, деб хабар бермоқда Orlando Sentinel нашри.\nХаридорлар дўкондаги датчиклар ис гази концентрация меъёрдагидан анча ошиб кетганини кўрсатганидан кейин дарҳол эвакуация қилинди. 7 нафар киши шифохонага юборилди, қолганлар эса шифохонага боришни истамаганлари сабабли уларга шу ернинг ўзида ёрдам кўрсатилди.\nЎт ўчириш-қутқарув хизматининг маълумотларига кўра, қутқарувчилар бино ичидаги ис гази даражаси меъёрдагидан бир неча баробар ошиб кетгани туфайли унинг ичига бир неча соат давомида кира олмаганлар.\nВоқеа сабаблари аниқлаштирилмоқда. Дастлабки маълумотларга кўра, ушбу ҳолат супермаркетда бир кун аввал олиб борилган газ билан пайвандлаш ишларида хавфсизлик техникасига риоя қилинмагани оқибатида келиб чиққан бўлиши мумкин.


Бошқирдистон Ўзбекистонга ёнилғи экспортини 45 баравар оширди | Qalampir.uz\nБошқирдистон Ўзбекистонга ёнилғи экспортини 45 баравар оширди\nОлам\t29 Октябрь 2020 09:44 5970\n2020 йилнинг январь-август ойларида Ўзбекистоннинг ва Бошқирдистон Республикаси билан ташқи савдо айланмаси 2019 йилнинг мос даврига нисбатан 76 фоизга ўсди. Бу ўсиш Бошқирдистоннинг Ўзбекистонга ёнилғи экспортини 45 баравар оширгани ҳисобига юз берди. Бу ҳақда маҳаллий ОАВ Бошқирдистоннинг ташқи иқтисодий алоқалар қўмитаси раисининг ўринбосари Лена Изотовага таяниб хабар берди.\n“2020 йил январь-август ойларида ёнилғи етказиб бериш 45 баравардан кўпроққа ошгани сабабли ташқи савдо айланмаси 2019 йилга нисбатан 76 фоизга ўсгани ҳамкорлигимиз ривожланишининг асосий омили бўлди. Шунингдек, экспортнинг жадал ўсиши “Шакар ва шакар маҳсулотлари” гуруҳида кузатилмоқда. Ҳозирда уни етказиб бериш 149 доллардан деярли 5 миллион долларга ўсди. 2020 йилда 147 та тадбиркор Ўзбекистон маҳсулот экспорт қилишди”, деган Лена Изотова.\nБошқирдистон Ташқи иқтисодий алоқалар давлат қўмитаси раиси Маргарита Боличеванинг хабар қилишича, республиканинг ташқи ва ташқи иқтисодий сиёсатида Ўзбекистонга муҳим ўрин берилган.\n“Ўзбекистон азалий шерикдир, шу жумладан импорт-экспорт жиҳатидан. Сўнгги 5 йил ичида республикалар ўртасидаги ташқи савдо айланмаси 1,5 баробар ўсиб, 60 миллион доллардан 99 миллион долларга етди. Бундай ўсиш механик ускуналар ва техника, ёғоч маҳсулотлари, шиша буюмлар экспортининг ортиши, шунингдек, Ўзбекистондан импортнинг ўсиши билан боғлиқ”, деди Маргарита Боличева.\n20 Январь 12:15 97915\n20 Январь 10:41 55681\n22 Январь 14:58 53758\n21 Январь 12:47 48361\n21 Январь 10:34 35578


Ўзбекистондаги қўриқхона ЮНЕСКОнинг геобоғлар бутунжаҳон тармоғига киритилиши мумкин\n00:00 / 30.04.2016\nЎзбекистоннинг жанубида жойлашган Китоб давлат геологик кўриқхонаси ЮНЕСКОнинг геобоғлар бутунжаҳон тармоғига киритилиши мумкин, деб маълум қилди 29 апрелда "Ўзбектуризм" МК матбуот хизмати. Бу ҳақда Sputnik нашри хабар бермоқда.\nКитоб қўриқхонасининг ЮНЕСКО бутунжаҳон тармоғига киритилиши масаласи Тошкентда бўлиб ўтган анжуманда муҳокама қилинди. "Ўзбектуризм" матбуот хизмати маълумотларига кўра, анжуманда Ўзбекистоннинг давлат муассасалари, ЮНЕСКО вакиллари, олимлар ҳамда сайёҳлик ҳамжамияти вакиллари иштирок этгаилар.\n"Қўриқхона тармоққа киритиладиган бўлса юртимизга ташриф буюрувчилар сони анча ўсишига умид қилса бўлади, чунки ЮНЕСКО рўйхати объект энг юқори даражадаги сифат сертификатига эга эканлигини тақдиқлайди", дейилмоқда хабарда. Бу қўриқхона ЮНЕСКО рўйхатига киритилиши мумкин бўлган Ўзбекистондаги биринчи геобоғдир.\n"Ўзбектуризм" маълумотларига кўра, Ўзбекистон ҳудуди 1 млрд йилдан кўпроқ вақт давомида турли геологик жараёнлар ва ҳодисалар натижасида шаклланган.\nКитоб географик қўриқхонаси Зарафшон тизмасида жойлашган ва унга 1979 йилда асос солинган. 4 минг гектар майдонда палеонтологик ва биологик музейлар жойлашган, уларда қазилма фаунанинг турли гуруҳларининг ноёб коллекциялари сақланади.\nАйни кунда геобоғлар бутунжаҳон тармоғи 33 та давлатдаги 120 та боғни ўз ичига олади. ЮНЕСКО бошчилигида бу тармоқ геологик мерос соҳасида мутахассислар ва амалиётчилар ўртасидаги ҳамкорлик ва алмашувларга асос бўлади.


Ўқитувчилар ростдан ҳам 6000000 сўм ойлик олишадими? | Sadikov.Uz\nSubmitted by Nasim Sadikov on Sat, 11/09/2019 - 22:49\nОҳирги вақтларда кўпчилик одамларнинг оғзидан “ўқитувчиларнинг ойлиги ошиб кетди, ўқитувчилар зўр ойлик олишаяпти, ўқитувчилар бир ойга 6 000 000 сўм олишаяпти... ” каби гапларни кўп эшитиб қолаяпман. Таксига минсам ҳам шу гап, бозорга борсам ҳам шу гап. Шу масалага ойдинлик киритиш мақсадида ва ўқитувчи бўлмаган инсонларга тўғрироқ маълумот бериш мақсадида бир ишга қўл урдим.\nЎқитувчиларнинг ойлиги кўп бўлмаса-да ошгани рост, лекин шунга яраша бозордаги нархлар ҳам ошиб кетгани ҳеч кимга сир эмас.\nБугун, оила бошлиғи сифатида октябр ойидаги оилавий ҳаражатларни тахминий ҳисоб-китоб қилиб чиқдим. Аввалдан, шуни айтишим лозимки, бу ҳаражатлар 4 кишилик кичик оила учун ишлатилган ҳаражатларидир. Илтимос, агар қаердадир хатолик бўлса ва бошқа ўқитувчилар ўртасида норозилик фикрлари бўлса, узр сўрайман. Мен бу маълумотларни Жиззах вилоятида ишлаб, яшаб келаётган ўқитувчи сифатида таҳладим. Маълумотлар, вилоятлардаги нархларга қараб ўзгариши мумкин.\nҚуйида, сизга октябр ойида озиқ – овқат, гигиеник воситалар, йўл ҳақи ва коммунал тўловларга сарфлаган ҳаражатларни ҳисоблаб чиқдим ва жами ойлик чиқимлар 1615000 сўм бўлди. Айтайлик, мен 20 соат дарсим учун 2600000 лар атрофида ойлик оламан. Энди ўйлаб кўрайлик, асосий ҳаражатларим 1615000 сўм бўлса ва ортиқча пул 985000 қолса (2600000-1615000=985000) мен бу пулга нима қила олишим мумкин?\nҚуйидаги ҳаражатлардан ташқари ёш оилам билан яшаётган уйимни қурилиш ва таъмирлаш ишларига, мактабдаги синфхонани жиҳозлаш учун ҳаражат, кичик ўғлимни боғчасига ойлик тўлов, уйимдаги жихозларни таъмирлашга устага ҳаражат, агар кредитга берилган янги коттедж ёки квартирада яшаётган бўлсам унинг ойлик тўлови, автокредитдан олган машинага ҳаражат каби қанча- қанча ҳаражатлар учун қаердан пул топаман? Албатта, бу рўйхатни ҳали кўп давом эттиришим мумкин. Ва бу ҳаражатларни “ёпиш” учун ҳар бир мактабдаги мен каби ҳар бир эркак ўқитувчи қўшимча иш билан шуғулланишга мажбур. Қўшимча иш билан шуғулланган эркак ўқитувчи учун эса мактабда ўқувчиларга дарс беришда сифатга эътибор бериш жуда мушкул.\nАйтмоқчи бўлган гапим шуки, ризқни берувчи Аллоҳ таоло. Мен мақолам орқали ношукрлик кайфиятидан йироқман. Мақсадим, билмаганларга билдириб қўйиш ҳолос. Биз ўқитувчиларга берилаётган ойлик ҳали бир рўзғорни тўлиқ таъминлаш учун етарли эмас. Яқин йилларда бу камчиликка барҳам берилиб, биз ўқитувчилар ёки мен каби оила бошлиғи ҳақиқатан ҳам, кўкрагимизни кериб ойлигимиздан ва қилаётган ишимиздан фахрланиб юришни бошлаймиз деб умид қилиб қоламан.\nPicture source: weareteachers.com\nОйлик ошгани яхши ,лекин\nPermalink Submitted by Anonymous (not verified) on Thu, 11/14/2019 - 10:52\nОйлик ошгани яхши ,лекин ўқитувчилар шу маошга яраша таълим бера олишяпдими?мен барча маошим кам деб нолиган ўқитувчиларни олийгохларга кириш имтиҳонларида берилган саволлар билан билимини синашни таклиф қиламан.келинг 80%дан кам жавоб берганларни дипломини бекор қилайлик.чунки бу «билимдон»лар таълим берган ёшларнинг билимдаги камчилиги қайтиб хеч қачон тўлмайди!!!\nPermalink Submitted by Исроил (not verified) on Thu, 11/14/2019 - 10:55


Артур Геворкян: Янги мавсумни қаерда ўтказишим ҳақида ҳозирча бирон нарса дея олмайман\n27 декабрь, 2018, 10:07\nТажрибали легионер билан суҳбат.\nЧемпионатимизда анчадан бери тўп суриб келаётган туркманистонлик Артур Геворкян аллақачон мухлисларнинг меҳрини қозонган. У ушбу мавсумда «Қизилқум» шарафини ҳимоя қилди. У 30 та ўйинда 9 та гол урди. «Қирол Артур» тахаллуси билан мухлислар орасида ном қозонган ўйинчи қишки таътилдан унумли фойдаланиб Туркияда дам олиб қайтди. Шундан сўнг Артур билан боғланиб, айрим масалалар бўйича суҳбатлашдик.\n- «Қизилқум»да ўтган мавсум сизга ёқдими?\n- Ҳа, албатта. Бизда аъло даражадаги жамоа, яхши футболчилар ва энг асосийси, яхши раҳбарият бор!\n- Таътил чоғида Туркияга тез-тез бориб турасизми?\n- Ҳар доим ҳам эмас. Шароитга қараб, баъзида кўп вақтимни уйда – оила-аъзоларим даврасида ўтказишни ёқтираман.\n- Туркманистон терма жамоасига сизни нега чақиришмаяпти? Айтишларича, бош мураббий билан муносабатингиз унчалик яхши эмас экан. Шу гаплар тўғрими?\n- Терма жамоа устозининг ишларини ва қабул қиладиган қарорларини муҳокама қилишни истамайман. Бу унинг қарори.\n- Умуман айтганда, Туркманистон терма жамоасининг бўлажак Осиё Кубогидаги имкониятини қандай баҳолайсиз?\n- Терма жамоамизнинг рақиблари ўта юқори савияда. Шунинг учун ҳам бизникиларга осон бўлмайди. Аммо терма жамоамизнинг мусобақада муносиб иштирок этишидан умид қилиб қоламан ва албатта Ўзбекистон терма жамоасига мухлислик қиламан.\n- Ўзбек футболини яхши биласиз. Шунинг учун терма жамоамизнинг Осиё Кубогидаги имкониятига қандай баҳо берган бўлардингиз?\n- Мураббийлар штабидаги ўзгаришлар эвазига терма жамоангиз чиройли ва сермаҳсул футбол кўрсатиши мумкин. Ўзбекистон термасининг имконияти бизникига нисбатан анча яхши.\n- Бундан кейин ҳам «Қизилқум»да қоласизми ёки бошқа режаларингиз борми?\n- Ҳозирча бирор ишни режалаштираётганим йўқ. Фурсати келсин, ҳаммасини вақт кўрсатади.\n- Таклифлар борми? Боз устига анчада буён Ўзбекистонда ўйнаяпсиз. Мамлакатимиз билан сизни нима боғлаб турибди?\n- Таклифлар йўқ эмас, аммо ҳозир бу хусусида гапирмоқчи эмасман. Ўзбекистонда узоқ вақтдан бери ўйнаётганимга келсак, бу ердаги футбол менинг услубимга жуда мос.\n- Сиз учун Ўзбекистондаги энг яхши мураббий ким?\n- Ҳар бир мураббийдан кўп нарса ўрганиш мумкин. Ўзим билан ишлаган мутахассислар орасидан кимнидир ажратиб кўрсатишим қийин.\n- Ишқибозлар сизни кўпинча «Қирол Артур» деб аташади. Бу ўзингизга ҳам ёқадими?\n- Нима десам экан, ишқибозлар бундай номларни ўзлари ўйлаб топишади.\n- Сизнингча, ўтган мавсумда легионерладан қайси бири бошқаларга нисбатан яхши ўйнади?\n- Бирортасини ранжитиб қўйишни истамаган бўлардим. Негаки, Суперлигада ўйнаётган легионерларнинг ҳаммаси менга ёқади. Ҳар бири яхши савиядаги футболчилардир.


Радофен – medu.uz – Дорилар ҳақида маълумотлар ўзбек тилида\nHome Йўриқномалар Радофен\nПрепаратнинг савдо номи: Радофен®\nТаъсир қилувчи модда (ХПН): диклофенак калий, серратиопептидаза\nИчакда эрувчан қобиқ билан қопланган бир таблетка қуйидагиларни сақлайди:\nфаол моддалар: диклофенак калий – 50 мг, ичакда эрувчан гранулалар кўринишида серратиопептидаза – 10 мг (200,000 серратиопептидаза заррачаси);\nёрдамчи моддалар: лактоза – 6,4 мг; маккажўхори крахмали – 20,3 мг; микрокристалл целлюлоза – 7,4 мг; поливинилпирролидон (К-30) – 1,5 мг; динатрий эдетати – 0,01 мг; метилпарабен – 0,02 мг; коллоид кремний диоксиди (аэросил) – 0,75 мг; тозаланган тальк – 1,0 мг; магний стеарати – 0,65 мг\nқобиқ таркиби: гидросипропилметилцеллюлоза – 2,08 мг; диэтилфталати – 0,46 мг; ацетат фталат целлюлозаси – 6,0 мг; титан диоксиди – 0,5 мг; тозаланган тальк – 0,3 мг; бўёвчи (Ponceau 4R Lake) – 0,3 мг.\nТаърифи: пушти, думалоқ, икки томони силлиқ, ичакда эрувчан қобиқ билан қопланган таблеткалар.\nАТХ коди: М01ВХ\nДиклофенак натрий (калий) – яққол ревматизмга қарши, иситмани туширувчи, оғриқ қолдирувчи ва яллиғланишга қарши хусусиятларга эга. Тромбоцитларни бир-бирига ёпишиб қолишини тормозлайди. Ревматик касалликларни даволашда бўғимларнинг тинч ва ҳаракатланаётган вақтидаги оғриқни сусайтиради, эрталабки тангликни ва бўғимларни шишини камайтиради, шикастланган бўғимларнинг ҳаракатланиш ҳажмини оширишга ёрдам беради.\nСерратиопептидаза – патоген бўлмаган Serratia E15 ичак бактериясидан олинган протеолитик фермент. Фибринолитик, яллиғланишга қарши ва шишга қарши таъсирни намоён қилади. Яллиғланиш жараёнини камайтиришдан ташқари, серратиопептидаза яллиғланган тўқималардан оғриқни келтириб чиқарувчи аминларни ҳосил бўлишини камайтириш орқали оғриқни камайтиради.\nСерратиопептидаза 1:1 нисбатда қондаги α2-макроглобулин билан боғланади, у антигенликни ниқоблайди, лекин унинг ферментатив фаоллигини сақлаб қолади.\nСерратиопептидаза яллиғланиш ўчоғидаги экссудатга секин ўтади ва унинг қондаги даражаси аста-секин пасаяди. Брадикинин, гистамин ва серотонин гидролизи орқали серратиопептидаза капиллярлар дилатациясини бевосита камайтиради ва уларнинг ўтказувчанлигини назорат қилади. Серратиопептидаза плазмин ингибиторини блоклайди, шу орқали фибринолитик фаолликка ёрдам беради.\nДиклофенак калий ичга қабул қилингандан кейин тез сўрилади, овқат сўрилиш тезлигини секинлаштириши мумкин, лекин тўлиқ сўрилишига таъсир қилмайди. Плазмадаги максимал концентрацияси 1-2 соатда эришилади. Биокираолишлиги – 50%; жадал тизим олди элиминациясига учрайди. Қон плазмаси оқсиллари билан боғланиши – 99% тенг. Тўқима ва синовиал суюқликка яхши ўтади, у ерда унинг концентрацияси секинроқ ошади, 4 соатдан сўнг қон плазмасидагига нисбатан юқори бўлади. Тахминан 35% метаболитлар кўринишида аҳлат билан; тахминан 65% жигарда метаболизмга учрайди ва буйрак орқали фаол бўлмаган ҳосилалари кўринишида чиқарилади (1% дан камроқ қисми ўзгармаган кўринишда чиқарилади). Ярим чиқарилиш даври – 2 соат, синовиал суюқликдан – 3-6 соат; қабул қилишлар орасидаги тавсия қилинган интервалларга риоя қилинганда тўпланмайди.\nСерратиопептидаза меъда деворлари орқали ўзгармаган ҳолда киради ва ичакда сўрилади. Сийдикда кам миқдорда аниқланади.\nЎткир ва/ёки сурункали остеоартрит ва ревматоид артритни даволаш\nСурункали остеоартрит ва ревматоид артритни олдини олиш\nБирламчи дисменореяда оғриқ қолдирувчи (анестезия) самара кўрсатади.\nТравматология: спорт жароҳатларида, пайларни чўзилишида, суякларни мажақланиши, синиши, чиқиши ва остеоартритда ва бошқаларда.\nЖарроҳлик: инъекция жойидаги операциядан кейинги маҳаллий шишларни камайтириш, тўқималардаги ички шишларни ва операциядан кейинги ишлов бериш натижасида яллиғланишда.\nПластик жарроҳлик: операциядан кейинги шишларни камайтириш, трансплантат ўрни микроциркуляциясини тиклаш ва оғриқларни камайтириш билан бир қаторда трансплантат кўчиш хавфни минималлаштириш.\nИнфекциялар: синусларда, ташқи эшитув йўлларида, яллиғланишга қарши фаоллиги билан микозитларни енгиллаштириш. Юқори нафас йўлари касалликларида яллиғланиш жараёнини тезроқ бартараф бўлишида, инфекцияланган тўқималарда микробларга қарши яхши фаолликка эга.\nДерматология: дерматозларни ўткир ялиғланиш касалликларида айниқса самарали.\nСтоматология: тиш инфекциялари ва яллиғланишида яхши ёрдам беради.\nАкушерлик ва гинекология: яллиғланишга қарши ва шишга қарши фаоллиги туғруқдан кейинги гематомаларни, кўкрак сутини димланишида ва ҳомиладорлик билан боғлиқ тромбофлебитни бартараф этишда ёрдам беради.\nПрепаратни овқатдан 1-2 соатдан сўнг перорал қабул қилинади. Таблеткани бутунлигича, чайнамасдан, етарли миқдордаги суюқлик билан қабул қилинади. Даволаш курси давомийлиги ва препарат дозаси касалликнинг характери ва динамикасига, шунингдек пациентнинг индивидуал хусусиятларига боғлиқ. Одатда катталарга 1 таблеткадан кунига 3 марта буюрилади, бироқ, зарурати бўлган ҳолларда препарат дозасини даволовчи шифокор ўзгартириши мумкин.\nДиклофенакнинг кенг тарқалган ножўя таъсири меъдада оғриқ, кўнгил айниши, қусиш ва диарея; кам ҳолларда меъда ва ўн икки бармоқ ичак яра касаллиги ва меъда-ичакдан қон кетиши билан намоён бўлади. Тез-тез эмас, аллергик реакциялар, лоҳаслик, иштаҳани ва тана вазнини ўзгариши, ва кўздаги бузилишларга диклофенак сабаб бўлиши мумкин. Неврологик реакциялар бош оғриғи, уйқучанлик, таъсирчанлик, ва кайфиятни бузилишини ўз ичига олади. Диклофенак кам ҳолларда гепатит, буйрак дисфункцияси ва қондаги бузилишларни чақириши мумкин.\nСерратиопептидаза анорексия, қорин бўшлиғида дискомфорт, кўнгил айниши ва қусиш каби меъда-ичак йўллари томонидан ножўя самаралардан ташқари тошма ёки қизариш каби аллергик реакцияларни чақириши мумкин.\nДори воситасининг таркибига кирувчи фаол ёки ёрдамчи компонентларга шахсий ўзлаштираолмаслик ҳолларида препаратни қўллаш мумкин эмас.\nҚонда литий ва дигоксин даражасини оширади.\nПрепарат метотрексатнинг токсиклиги оширади.\nПрепарат калий тежовчи сийдик ҳайдовчи воситаларни кучайтиради, аммо бошқа сийдик ҳайдовчи воситаларни сусайтиради.\nПерорал антикоагулянт қабул қилувчи беморларда антитромбоцитар қон кетиш хавфини кучайтиради.\nДиклофенак меъда ширасида кислоталиги юқори бўлган беморларда, буйрак ва жигар фаолиятини бузилиши бўлган, қон касалликларида, аспиринга ёки ностероид яллиғланишга қарши препаратларга (НЯҚП) аллергияси бўлган беморларда эҳтиёткорлик билан қўллаш лозим.\nҲомиладорликда ва лактация даврида Радофен® фақат жуда зарур ҳолларда қўллаш мумкин. Болаларда диклофенак/серратиопептидазани қўллаш хавфсизлиги ва самарадорлиги ўрганилмаган. Серратиопептидаза антикоагулянтларнинг таъсирини кучайтириши мумкинлиги туфайли, Радофен® ни эҳтиёткорлик билан қўллаш лозим.\nПрепарат автотраспортини ҳайдаш ва бошқа потенциал хавфли фаолият турларини бажариш қобилиятига таъсир қилмайди.\nСимптомлари: уйқучанлик, кўнгил айниши, қусиш ва эпигастрал соҳада оғриқ, гастроинтестинал қон кетишлар. Кам ҳолларда артериал гипертензия, ўткир буйрак етишмовчилиги, нафасни сусайиши, анафилактоид реакциялар ва кома.\nДаволаш: доза ошириб юборилган ҳолларда даволаш аввало симптоматик, қусишни чақириш буюрилади. Меъдани ювиш, фаоллаштирилган кўмир ёки сурги воситалар қабул қилиш таблеткаларни кўп миқдорда қабул қилинган ҳолларда самарали бўлиши мумкин.\n10 таблетка Ал/ПВХ блистерда. 3 блистер картон қутида (қўллаш йўриқномаси билан бирга).\nҚуруқ, салқин, ёруғликдан ҳимояланган жойда, 25оС юқори бўлмаган ҳароратда сақлансин.


28 сентябр 2021, Тошкент вақти: 06:06\n"Партия тузиш ҳаракатларингни тўхтатмасанг, ўлдириб кетамиз!" Бундай таҳдидни янги сиёсий партия тузишга ҳаракат қилаётган гуруҳ етакчиси шу йил бошида икки номаълум эркакдан олгани ҳақида Озодликка 31 май куни сўзлаб берди.\nАммо таҳдид қилаётганлар фақат эркаклар эмас. Сўнгги ойларда қатор фаоллар номаълум аёллар гуруҳларининг ҳужум ва жанжалларига нишон бўлди.\nПартия фаолини ўлдириш билан таҳдид қилган икки шахс ҳам, бошқа партияларнинг йиғилишларига, офисларига бостириб борган аёллар ҳам шу пайтгача жазолангани йўқ.\nПедагог олим, руҳшунос ва юрист Маҳмуджон Йўлдошев “Халқ манфаатлари” сиёсий партиясини тузишга ўтган йилнинг иккинчи ярмида киришиб, шу йилнинг дастлабки ойларида ҳам фаол ҳаракат қилган, бироқ уринишлари бирдан тўхтаб қолган ташаббусчилар гуруҳи етакчиларидан бири.\nЙил бошида қилинган "тет-а-тет" тажовуз\nЖорий йил бошида бўлган ҳодисани эслар экан, Маҳмуджон Йўлдошев бундай деди:\n“Айнан қайси кунлигини бирдан айтишим қийин, бироқ йил бошида, ўй-хаёлимиз фақат партия тузиш билан банд бўлган кунларнинг бирида, қоронғуда, соат 8-9 ларда уйимга икки барзанги йигит кириб келди. Кўпқаватли уйда тураман. Эгнимда чопоним бор эди. Эшикни очсам, икки бақувват йигит. Улар бирдан мендан партия тузишни тўхтатишимни талаб қила бошлашди”.\nМаҳмуджон Йўлдошевнинг айтишича, улар аввалига бир неча марта “партия тузсангиз ёмон бўлади”, “партия тузадиган бўлсангиз маҳалламиздан кўчиб кетинг”, дейишган.\n“Кейин улар уйимдан чиқиб кетишаётганида ортларидан кузатиб чиқдим. Яна “ёмон бўлади”, дейишганда “нима бўлади?” деб сўрадим. Улар очиқдан очиқ “Ўлдириб кетамиз”, дейишди”, - деди Маҳмуджон Йўлдошев.\n"Ахир улар ўзлари юборган кишиларни ўзлари изламайдику!”\nЮридик университетни ёши 75 дан ўтганда битириб, яқинда юрист дипломини олган психология фанлари номзоди Маҳмуджон Йўлдошев икки номаълум шахс (исмини сўраганида улардан бири “Сизга исм керакми? Шуҳратман, Шавкатман, истаганингизни танлаб олаверинг”, деган) устидан прокуратурага ариза топширган. Ариза расман қабул қилинган.\n“Орадан икки ой ўтиб, Тошкент шаҳар, Юнусобод туман ИИБдан жавоб келди. Топишолмаганмиш”, - дейди Маҳмуджон Йўлдошев.\nАризада сизга таҳдид қилганларни қидириб топиш учун асос бўла оладиган информация бормиди? Масалан, уларнинг тахминий ёши, бўй басти, ориқ-семизлиги, дегандай? Озодликнинг бу саволига Маҳмуджон Йўлдошев бундай деди:\n“Аризада бўлган воқеани ёзганман. Улар менга бирдан тажовуз қилди ва мен ўша пайтда уларни суратга тушира олмадим. Уларнинг келган-кетгани маҳаллаларга ўрнатилган кузатув камераларига ёзилиб қолганку! Мен уларни ортидан кузатиб чиққаним тушган тасвирлар ҳам бор. Ҳаммаси бор”.\n- ИИБга тақдим қилганмисиз ўша тасвирларни?\n“Улар келмаса, сўрамаса, ким тақдим қилади? Улар аризамни олиши биланоқ етиб келиши, воқеани ўрганиши керакку?! Улар келгани йўқ. Икки ойдан кейин тасдиқланмади, деган жавоб келди ва мен фақат кулиб қўйдим. Тамом. Ахир ўзлари юборган кишиларни ўзлари изламайдику!”\n- Нега партия тузмоқчи бўлганингиз учун ҳаётингизга таҳдид бўлгани тўғрисида шунча вақт ўтиб гапиряпсиз? Нега ўз вақтида жамоатчиликка ўз вақтида ошкор қилмагансиз? Озодликнинг бу саволига Маҳмуджон Йўлдошев бундай жавоб берди:\n"Айтдим нимаю айтмадим нима?! Нима ўзгарарди?"\nОмма кўзида қилинган тажовузлар\nНомаълум шахслар “Халқ манфаатлари” партиясини тузмоқчи бўлган гуруҳ етакчиларидан бири уйига келиб, унга қатл билан таҳдид қилган бўлса, худди шундай номаълум шахслар “Ҳақиқат ва тараққиёт” партиясини тузмоқчиларнинг йиғилишини бузган эди.\nШу йилнинг 12 мартида партия фаоллари йиғилиш ўтказишни режалаштирган Тошкент вилоят, Қибрай туман, Паркент маҳалласи, Беҳбудий кўчасидаги 11- хонадонга бир гуруҳ блогерлар ҳамда номаълум аёллар гуруҳи бостириб кириб, жанжал кўтарган.\nНомаълум аёлларнинг ҳужумлари кейинроқ “Ҳақиқат ва тараққиёт” партиясининг офисига кўчди. Мартнинг сўнгги икки кунида қаторасига икки ҳужум бўлди.\nТузилаётган партия лидери Хидирназар Аллақулов 31 май куни Озодлик саволларига жавоб бераркан, ҳужумлардан кейин уларни уюштирган аёллар кимлигини суриштиришга уриниб ҳам кўрмаганини айтди:\n“Суриштиришга вақтим йўқ: деярли ҳар куни ўзимга ва оила-аъзоларимга қарши биттадан фитна уюштиришади. Кўз очиргани қўйишмайди. Вақтим бўлган тақдирдаям, суриштирдим нимаю суриштирмадим нима?! Хўш, нима ўзгаради? Масалан, 31 март кунги ҳужум пайтида офисимиз яқинида қора машиналарда фуқаро кийимида одамлар ўтирганини, ҳужумчилар вақти-вақти билан ўша машинадагилар олдига бориб, бир нарсаларни гаплашиб, қайтганини, сўнгра ҳужумни яна авжига чиқаришганини фаолларимиз кузатиб туришган”.\nКуни кеча собиқ хонанда ва мухолифатлдаги "Эрк" партияси фаоли Жаҳонгир Отажонов Тошкент шаҳар прокуратурасидан хонадонига “босқинчилик” уюштирган шахсларни топиб, жазолашни сўради.\nЖаҳонгир Отажонов 26 май куни ўзининг Тошкент шаҳридаги хонадонига “Эрк” партияси аъзоларини таклиф қилган эди. Эркчилар йиғилишига бир гуруҳ номаълум аёллар бостириб кирган, партия аъзоларига тухум отган эди.\nТарихи нолинчи йилларга бориб тақаладиган ОБОН\nТузилаётган партиялар йиғилишларига, уларнинг офисларига бостириб борадиган аёлларни кўпчилик русча “Отряд милиции особого назначения” атамасининг қисқартмаси – ОМОНга менгзаб, ОБОН ("Отряд баб особого назначения") деб атайди.\nИнсон ҳуқуқлари “Эзгулик” жамияти раҳбари Абдураҳмон Ташанов ОБОНчилар ҳужумига Биринчи президент даврида учраганини айтади:\n“У пайтда конвертация йўқ эди, аммо банклар гўё АҚШ доллари сотадигандек кўрсатиларди. Доллар сотиб олмоқчи бўлиб, банк кассасига навбатда турганимда, бир гуруҳ аёллар келиб ёқамга ёпишишди, кўйлакларимни йиртиб ташлашди. Қизиғи, бу ҳолатлар телевизорларда ҳам кўрсатилган. Марказий банк айбни ҳуқуқни муҳофаза қилиш идораларига, улар эса аёлларнинг ўзларига тўнкаган”.\nАбдураҳмон Ташановнинг айтишича, у ОБОНчилар ҳужумига олдин ҳам учраган:\n“Махсус ёлланган гуруҳ ёки провакаторлар ҳужумига биринчи марта бундан 10 йиллар олдин - ё 2010 ёки 2011 йил эди - дуч келганман. Улар Самарқандда “Эзгулик”нинг мажлисини ўтказаётганимизда тадбирни бузишга эришишган”.\nАбдураҳмон Ташанов айтаётган даврда, аниқроғи 2010 йилнинг 13 сентябрида Озодлик радиоси қозоқ хизмати “Танишинг, ОБОН” деган мақола эълон қилган.\nҚирғизистон, Жалолобод шаҳри, 2010, 14 апрель.\nМуаллиф маҳаллий кузатувчилар Қирғизистонда ОБОНнинг “дояси” 2005 ва 2010 йиллардаги инқилоблардир, деб ҳисоблашини хабар қилган.\nМақолада ўзбекистонлик журналист Улуғбек Ҳайдаровнинг фикрлари ҳам келтирилган.\nЖурналистнинг фикрича, ОБОН ҳодисаси Ўзбекистонда пайдо бўлган. Мақолада Улуғбек Ҳайдаровнинг айтганларидан қуйидаги иқтибос келтирилган:\n“2000 йилдан 2010 гача бўлган даврнинг ўрталарида мен ҳали Жиззахда эдим ва ўша пайтда шаҳарда йигирманинг атрофида ОБОН гуруҳи бор эди. Улар хизматидан ИИБ ва махсус хизматлар журналистлар ва ҳуқуқ ҳимоячиларининг норозилик чиқишларини бостиришда фойдаланишарди. Шуниси қизиқки, ОБОНчи аёллар шундай гуруҳга аъзо эканлигини яшириб ҳам ўтиришмасди. Улар пикет ўтказиладиган жойларда бирдан пайдо бўлиб қолар, пикетчиларни урар, тимдалар ва яна бирдан ғойиб бўлишарди”, деган ҳозирда Канадада яшаётган журналист Улуғбек Ҳайдаров.\n"Қўғирчоқбозларни барибир топа олмайсиз"\nАбдураҳмон Ташанов ОБОНчиларга қарши курашиб кўргани, бироқ охир-оқибат хафсаласи пир бўлганини айтади:\n“Каримов даврида банк кассаси олдида менга ҳужум қилган аёлларни судга олиб бориб, жарима қилдирганман, аммо бунинг фойдаси йўқлигини кейинчалик тушундим. Бундай гуруҳлар ортида ким турганини тахмин қилишга қўлимда далиллар йўқ”.\nЖорий йил бошида икки номаълум шахснинг ўлдираман, деган таҳдиди нишони бўлганини айтган Маҳмуджон Йўлдошев эса, ОБОН гуруҳлари ортида қандай идоралар турганини "билади".\n“У ёки бу ҳодисага қонун доирасида қаршилик кўрсатиш имкони бўлмаган пайтларда ҳуқуқни ҳимоя қилиши керак бўлган органлар ва махсус хизматлар гўёки ўша ҳодисадан “норози” жанжалкаш аёллар хизматидан фойдаланади. Бундай фуқаролар қўғирчоқлардир. Уларга эътироз билдиришдан фойда йўқ. Қўғирчоқбозларни эса, топа олмайсиз”, - дейди Хавфсизлик хизмати ветерани, педагог ва юрист Маҳмуджон Йўлдошев.


Ўзбекистонга Россия ва АҚШдан 5 минг бош зотли қорамоллар олиб келиняпти\nБош саҳифаИқтисодиётЎзбекистонга Россия ва АҚШдан 5 минг бош зотли қорамоллар олиб келиняпти\nАнгусс ва герефорд зотли ғунажинлар импорти Ўзбекистонда саноат усулида мармар мол гўшти ишлаб чиқариш имконини беради. Шу мақсадда Jizzax Organic миллий кластери 2020 йилнинг октябр ойида Россия ва АҚШдан 5 минг бош юқори зотли қорамолларни Ўзбекистонга олиб келишни режалаштиряпти. бошлаб беради.\nҲозирда бозордаги талаб импорт қилинган нархи қиммат гўшт ҳисобига қондирилмоқда. Жиззахдаги кластер эса Ўзбекистонда тўлиқ циклли ишлаб чиқаришга эга биринчи компанияга айланади.\nУшбу лойиҳа бўйича умумий инвестициялар ҳажми 55 млн. АҚШ долларини ташкил қилиб, шундан 18 млн. АҚШ доллари она сигирлар галасини сотиб олишга йўналтирилади.\n«Мармар мол гўшти олиш учун новвослар ва сигирларни етиштириш жараёни технологияларга қатъий риоя қилинган ҳолда олиб борилиши зарур. Мазкур йилнинг октябрь ойида олиб келинган ғунажинлар 2-5 ойдан сўнг насл беради. Бузоқлар 8 ойгача онасининг ёнида бўлиб, она сути билан бирга максимал вазн тўплаш учун керакли минераллар ва витаминлар билан озиқланади, шундан кейин яна 8 ойдан 16 ойгача дон ва маккажўхори билан бўрдоқига боқилади ва натижада гўшт керакли мармарлик коэффициентига эришади. Шу тарзда, 2022 йилда Ўзбекистон Республикаси ҳудудида етиштирилган қорамолдан биринчи мармар гўшт олинади», — дейди, Jizzax Organic директори Ҳикматилла Каримов.\n2020 йил октябрь ойигача Jizzax Organic новвосларни бўрдоқига боқиш майдони (фидлот) ва иккита қишки ғунажинлар тураргоҳи қурилишини якунлайди. Объектларни лойиҳалаштириш ишлари Австралиянинг Thompson Longhorn компанияси томонидан бажарилди. Фидлот ва қишки тураргоҳларда ҳайвонларни қулай ўстириш учун барча шарт-шароитлар: суғориш учун сувни иситиш ва меъёрлаштириб узатиш механизмларига эга артезиан қудуқлари, ем-хашак столлари, автоматик озиқлантириш тизимлари, шамолдан ҳимоялаш, қуёшдан ҳимоялаш воситалари ва бошқа кўплаб ускуналар назарда тутилган.\nМаълумот учун: «Jizzax organic» МЧЖ ХКнинг иши Ўзбекистоннинг қишлоқ хўжалиги секторини ривожлантиришга йўналтирилган бўлиб, чорвачилик, ўсимликшунослик ва селекция-генетика ишлари билан шуғулланади. Лойиҳага 150 млн. долларлик инвестициялар жалб қилинган.


ОАВ: Роналд Куман Голландия термасини бошқаради / CHAMPIONAT.asia\nОАВ: Роналд Куман Голландия термасини бошқаради\n02 фев 23:36\nТеглар : Роналд КуманГолландия\n“Саутгемптон” ва “Эвертон” жамоалари собиқ бош мураббийи Роналд Куман Голландия термасини бошқаради.\nDe Telegraaf нашрининг тасдиқлашича, 54 ёшли мутахассиснинг таништирув маросими кейинги ҳафтанинг жума куни ўтказилиши кутилмоқда.\nХабар беришларича, Голландия Қироллиги футбол уюшмаси терма жамоага янги мураббийни топиш учун салкам 100 кун сарфлади. Якунда бу ўринга Куман энг муносиб номзод сифатида кўрилди. Унинг шартномаси 2022 йилги ЖЧга қадар тузилиши кутилмоқда.\nЭслатиб ўтамиз, Голландия терма жамоаси Евро-2016 ва ЖЧ-2018 мусобақаларининг финал босқичига чиқа олмади. Ўтган йилнинг ноябрь ойида Дик Адвокат истеъфога чиқарилгач, қироллик бош жамоаси бош мураббийи лавозими бўш турганди.\nАзар: "Салаҳ даражасига етишга уриняпман" 15\nФутбол - бешафқат ўйин 41\nНиколас Тальяфико: "Роналдуни бутун жамоа бўлиб тўхтатишимиз керак" 7\nЗинченко: "Бернарду Силва ҳозир Роналдудан яхшироқ формада" 19\nГолландия - Беларус 4:0 1\nРоналду дисквалификациядан қутулиб қолди 37


Исо бизга қандай хаёт беради? — Dilkashradio.com\nАссалому алайкум хурматли радио тингловчи мухлис. Сиз билан яна радио тўлқинлари орқали учрашганимиздан миннатдормиз. Микрофон қаршисида эса мен Ғолиббек. Ҳозирги кунда одамлар «фаровон ҳаёт» ҳақида кўп гапиришади. Бу сўз турли одамлар учун ҳар хил маънога эга, лекин одатда бу сўзлар остида шаҳардан ташқарида қулай уй, гаражда иккита автомобил, теле-видеотехника ва албатта моддий бойлик ва бошқалар назарда тутилади.\nКўпчилик учун яхши ҳаёт – бу моддий камчиликлари бўлмаган ҳаётдир. Раббимиз Исо Масих Унга ишонганлар фаровон ҳаётга эга бўлишлари учун келган. Бироқ Исо «фаровон ҳаёт» сўзи остида бошқа маънони кўради. У нажот, озодлик ва руҳнинг қониқиши ҳақида гапирган. Нажот айблардан ва гуноҳ жазосидан, омадсизликдан, хатоликлардан ва камчиликлардан озод бўлишни билдиради. Озодлик гуноҳ қуллигидан, ва инсоннинг ўз «мен»идан ва иблисдан озод бўлишни билдиради.\nҚониқиш Раббимиз юрагимизнинг барча эҳтиёжларини тўлдиришини ва бунинг барчаси ҳаётимизни бой ва фаровон қилишини билдиради. Сиз моддий жихатдан қанчалик бой бўлишингиздан қатъий назар, Исо бериш учун келган нарсаларга эга бўлмасангиз, сизга «фаровон ҳаёт» етишмайди. Бир йигит хонасига кириш учун эшикдан фойдаланмагани учун ҳаётдан кўз юмишига сал қолди. У тарнов орқали хонасига ўтаётганида полициячи унга тўппончадан ўқ узмоқчи бўлди.\nУ кўчада жуда узоқ вақт юрганди ва ота-онаси унинг кеч қайтганини билмасликлари учун уйга сездирмасдан кирмоқчи эди. Бахтига, полициячи ишни яхшилаб текшириб кўрмагунча ўқ узмади! Юханно мактубининг 10:1-3 бобида, Исо тўғри ва нотўғри йўллар орқали кирадиганлар ҳақида гапирарди: яъни эшикдан кирадиганлар ва ошиб ўтадиганлар ҳақида. Сиз ўз уйингизга қандай киришингиз ўзингизга боғлиқ, бироқ Раббий бу ерда жуда муҳим нарсалар ҳақида гапиради. Чўпон Исо қўй қўрасига ўғри сингари девордан ошиб ўтмасдан, эшикдан киради.\nБошқача сўзлар билан айтганда, Исо Ўзини исроилликларга Эски Аҳдда Масиҳ табиати ҳақида берилган башорат қонунлари бўйича таништиради. Худонинг халқи, қўйлар чўпонни танигани каби, Уни таниб олишлари осон бўлиши керак эди. Кечасига умумий қўрага қўйларини ҳайдаб кирадиган фаластин чўпонлари ҳақида ўйлаганимизда, Исонинг бу сўзлари янада тушунарлироқ бўлади. Эрталаб ҳар бир чўпон ўз қўйларига товуш берарди, ҳар бир ҳайвон эса чўпоннинг таниш товушига овоз берарди ва ҳеч қачон бегона чўпонларнинг орқасидан эргашмайди.\nҚўйларнинг исроил халқига нисбатан ажратиш қобилияти кучлироқ экан, чунки исроил халқи ўз Чўпони унинг олдига келганда Уни танимади. Балки қўйлар қаерга бораётганларини билмаган бўлсалар керак, бироқ уларни чўпон олиб бораётганини билардилар. Чўпон қўйларни олдига солиб ҳайдамасдан, ўзи олдинда боради. Бизнинг Масиҳдаги хавфсизлигимиз нафақат У биз билан эканлигига асосланган, балки У олдинда боришига ҳам асослангандир. Олдинда бораётган киши кетаётган йўлининг барча хавфларини ва қийинчиликларини билади. Эфир орқали учрашгунча хайр саломат бўлинг.


Ўзбекистон камондан отиш бўйича Туркия билан яқиндан ҳамкорлик қилади / Olamsport.com\n24 окт 08:29\nТеглар : КамонЎзбекистонТуркия\nМаълумки, Туркия спортнинг камондан отиш тури бўйича етакчи мамлакатлардан ҳисобланади.\nБугунги кунга келиб Ўзбекистонда ҳам олимпия спорт тури ҳисобланган камондан отиш тараққиёти йўлида қатор ислоҳотлар, самарали ишлар олиб борилмоқда. Бу борада илғор мамлакатлар тажрибалари ўрганилмоқда, улар билан яқиндан ҳамкорлик алоқалари ўрнатилмоқда.\nКеча, 23 октябрь куни Ўзбекистон камондан отиш федерацияси раиси Отабек Имомов ҳамкорлик ришталарини йўлга қўйиш, ўзаро тажриба алмашиш мақсадида Туркияда мамлакат Миллий олимпия қўмитаси президенти, Халқаро камондан отиш федерацияси раҳбари Уғур Эрденер билан учрашди. Учрашув чоғида томонлар бир қатор муҳим масалалар бўйича келишувга эришишди.\nУнга кўра туркиялик мураббийлар Ўзбекистонга ташриф буюриб, спортчиларимиз учун машғулотлар, маҳорат сабоқлари ташкил этадилар. Шунингдек, селекция масаласида ҳам мураббийларимизга яқиндан ёрдам берадилар. Ундан ташқари, Ўзбекистон терма жамоаси аъзолари Туркияда ўқув-машғулот йиғинларини ўтказадилар. Муҳим мусобақаларга айнан туркиялик спортчилар билан бирга тайёргарлик кўрадилар.


20:39 / 16.01.2018 6522\nФото: Hasan Ruhoniy. Foto: AP\nЭрон президенти Ҳасан Руҳоний АҚШ Сурия ва бутун Яқин Шарқ минтақасининг ҳудудий яхлитлиги ва хавфсизлигига қарши режа тузмоқда, деб айтди. Бу ҳақда Руҳонийнинг сайтида айтилган.\nЭронда Ислом ҳамкорлик ташкилоти Парламент иттифоқининг 13-сессияси ўтмоқда. Унда турли давлатлар қонунчилик органлари вакиллари иштирок этмоқдалар. Руҳоний 16 январда Сурия парламенти спикери Ҳаммуд ас-Сабоҳ билан учрашган.\n“АҚШ кўзлаётган режа халқаро меъёрларни бузади ҳамда Сурия ва бутун минтақанинг ҳудудий яхлитлиги ва хавфсизлигига қаратилган маккорона режадан иборат”, деб айтган Руҳоний учрашувда ва АҚШнинг Суриядаги мавжудлигини қоралаган.\nАввалроқ ОАВ маълум қилгандек, ИШИДга қарши курашувчи АҚШ бошчилигидаги коалиция Сурияда ўз назоратида бўлган ҳудудларни қўриқлаш учун “чегара хавфсизлиги кучларини” тайёрламоқда. Таъкидланишича, ушбу кучларнинг миқдори 30 минг кишигача етказилади. Коалиция бу мақсадда Сурия демократик кучлари билан биргаликда ишлаётгани маълум қилинган. Айни вақтда 230га яқин одам тайёргарликдан ўтмоқда.\nЭрдўған Идлибда Россия ва Эрон билан қўшма амалиётни истисно этмади


ЖИНОЯТЛАРНИНГ АСОСИ — Zamaxshariy.uz\nМўмин-мусулмонлар ўзаро ёру биродар бўлиб, ўзаро бир-бирларини тўғри йўлга чақириб, ёмонликдан қайтариб турадилар. Агар ҳамма “Ўзим чиққан тепа омон бўлсин”, деб ҳаракат қилса, яхшиликка буюриш, ёмонликдан қайтариш бўлмаса, жамиятда фисқу-фасод кўпаяди ва тобора зарари катталашиб боради. Буни қуйидаги ҳадиси шарифдан билиб оламиз:\nШу ҳадисдан келиб чиқиб, барчамиз жамиятдаги ёмон иллатларни йўқотишга имкон қадар ҳиссамизни қўшишимиз керак. Буни маълум бир идораларнинг иши деб ўйламаслик керак. Шунинг учун жиноятларнинг келиб чиқишига сабаб бўладиган иллатлар, маст қилувчи ичимликлар ва гиёҳванд моддалар истеъмол қиладиган ён-атрофимиздаги кишиларни тўғри йўлга қайтариш ниҳоятда зарур. Фақат ўзимизни ўйлаб, уларни унутишимиз инсофдан эмас.\nАллоҳ таоло маст қилувчи ичимликларни қатъий ҳаром қилди:\nБу иллатлар оиладаги тинч тотувлик, ўзаро меҳр оқибат, ота-она ва фарзанд ўртасидаги муносабатга путур етказади, оиланинг иқтисодини издан чиқаради, оила аъзоларини руҳий тушкунликка солади. Шунинг учун уни Ҳазрати Усмон разияллоҳу анҳу: “Ёмонликларнинг онаси”, деб атаганлар. Бу моддаларни истеъмол қилувчилар эса, соғлом турмуш тарзидан узоқлашади, обрўси тўкилиб, нафс бандасига айланади. Динимизда бундай моддаларни истеъмол қилиш катта гуноҳ саналади.\nБугунги кунда жамиятимизда ичкиликбозлик оқибатида ўғрилик, талончилик, бировнинг жонига қасд қилиш каби кўплаб жиноятлар содир этилмоқда. оилаларда нотинчлик ва паркандаликлар юзага келмоқда. биз ўз уйимизда, маҳалламизда бир-бирларимизни яхшиликка даъват этиб, ёмонликлардан огоҳлантириб туришимиз лозим бўлади. Ахир, бир инсонни Аллоҳ таоло қайтарган ишни қилаётганини, жаҳолатга қараб бораётганини билатуриб, уни бундан қайтармаслик мўмин инсонга ярашмайдиган ишдир.\nҚуйида ичкиликбозлик ва гиёҳванд моддаларини истемол қилиш оқибатида келиб чиқадиган энг оғир жиноятларни санаб ўтамиз.\n7. Ногирон болаларни туғилиши.\nАллоҳ таоло барчамизни ҳаромдан узоқ қилсин, ҳалоли билан сероб қилсин, жиноятларнинг келиб чиқишига сабаб бўладиган ичкиликва гиёҳвандлик балосига мубтало бўлган азизларимизни бу офатдан тезда қутилишни насиб айласин!\nNext Post:ИЛМ-МАЪРИФАТ- ЭНГ САМАРАЛИ ЙЎЛ


Нестор Питана ЖЧ-2018нинг очилиш баҳсини ҳам бошқарган эди - Халқ сўзи\n13:22 13 Июль 2018 Спорт\nОлдинроқ ФИФА рефериси Нестор Питана чемпионати финал ўйинига тайинлангани ҳақида хабар берган эдик.\nЭътиборлиси, бу 43 аргентиналик ҳакам учун Россия майдонларида ўтаётган жаҳон чемпионатидаги бешинчи учрашув бўлмоқда. Нестор Питана мазкур мундиалнинг Россия — Саудия Арабистони ўртасидаги очилиш ўйинини ҳам бошқарган эди. Бундан ташқари, у гуруҳ босқичидаги Мексика — Швеция, 1/8 финал босқичидаги Хорватия — Дания ҳамда 1/4 финалдаги Уругвай — Франция ўйинида ҳам ишлади. Ана шу беллашувларда Питана жами бешта сариқ карточка (Хорватия — Дания баҳсида битта, Уругвай — Франция учрашувида 4 та) кўрсатди. Қизил йўқ.\nКўриниб турибдики, Нестор Питана мазкур жаҳон чемпионатида ҳар икки финалчи иштирокидаги баҳсларда ҳакамлик қилган. Демак, у финалда тўп сурадиган жамоаларнинг футболчилари ҳақида етарли маълумотга эга. Айни шу жиҳат Питанага финалда ишлашига катта қийинчилик туғдирмаслиги мумкин.\nНестор Питана ўз твиттерида мазкур баҳсга тайинланганига муносабат билдириб, қуйидагича ёзди: “Жаҳон чемпионати финалига ҳакам сифатида тайинланиш мен учун катта шараф. Ҳар икки жамоага омад, мен қўлимдан келганини қиламан”\nФиналда Нестор Питанага қанотларда ватандошлари Эрнан Майдана ва Хуан Белатти ёрдам беришади. Захира ҳаками — Бьорн Куйперс, захира ассистенти — Эрвин Зейнстра (ҳар иккаласи ҳам Голландия).\nФранция — Хорватия терма жамоалари ўртасидаги финал баҳси 15 июль куни Тошкент вақти билан 22:00да Москвадаги “Лужники“ стадионида бошланади.


Чеченистонга Муҳаммад алайҳиссаломга оид атиқалар келтирилди\nМахсус қутилардаги атиқаларни аэропортдан Грозний марказидаги Ҳожи Аҳмад масжидига элтиш вазифасини Чеченистон президенти Рамзан Қодиров ва ўзбекистонлик таниқли шайх¸ собиқ муфтий Муҳаммад Содиқ Муҳаммад Юсуф ҳазратлари адо қилди.\nГрознийга келтирилган атиқалар ичида Ислом пайғамбари Муҳаммад (с.а.в)га оид кокил¸ мўйи муборак ва ички кийим парчаси бор.\nШунингдек¸ пайғамбарнинг икки невараси Ҳасан ва Ҳусайнларнинг сочи¸ пайғамбарнинг қизи Фотиманики деб билинган оëқ кийимининг таг чарми дохил 13 экспонат Бирлашган Араб Амирликларидан келтирилиб¸ бир йил мобайнида Грознийда намойиш қилинадиган бўлди.\nМавлуд тадбиридаги азиз меҳмон\nПайғамбар мавлуди муносабати билан Грознийда бу осори-атиқалар намойиши ва мушакбозлик бўлиб ўтди.\nБу байрам куни Грознийда жамоат транспорти текин қилиб қўйилган. Элга ош тортилган. Мавлуд ўқилган масжид аҳлига пайғамбаримиз ичган тош косадан қуйилган сув эҳсон қилинди¸ дейди Озодлик мухбири Асланбек.\nГрознийдаги Озодлик мухбири Асланбекнинг айтишича¸ ўзбекистонлик таниқли шайх Муҳаммад Содиқ Муҳаммад Юсуф ҳазратлари бу тадбирларнинг асосий меҳмонларидан бири бўлган.\nРоссия муфтийлар кенгаши раисдоши¸ мусулмонлар идорасининг шарқий Россия бўйича бош муфтийси Насрулло Ашраф ҳазратларининг Озодлик мухбирига билдиришича¸ Ислом пайғамбари билан боғлиқ бебаҳо осори-атиқаларнинг аэропортдан масжидга келтириш вазифаси катта ҳурмат билан шайх Муҳаммад Содиқ Муҳаммад Юсуф ҳазратларига лойиқ кўрилган:\n- Шайх Муҳаммад Содиқ Муҳаммад Юсуф постсовет ҳудудидаги йирик дин арбобларидан бири. 90-йилларда мусулмонлар орасида катта эътиборга эга бўлган. Иккинчидан¸ у Чеченистон президенти Рамзан Аҳмадовичнинг отаси¸ марҳум Аҳмад ҳожига устозлик қилган. Шайх ҳазратлари Қодировлар оиласи билан эскидан яқин. Шу боис шайх Муҳаммад Содиқ Муҳаммад Юсуф Чечен республикаси президентининг ва бутун чечен халқининг азиз дўсти сифатида бу вазифага лойиқ кўрилди¸ дейди Россия муфтийлар кенгаши раисдоши.\nСуҳбатдошимизга кўра¸ Абу Дабидан келтирилган экспонатлар Россия ҳудудидаги илк исломий қадриятлар музейида бир йил мобайнида сақланади. Бир йилдан кейин эса бу экспонатлар ўрнини бошқаси эгаллайди.\nЧеченистон раҳбари Рамазон Қодиров ўтган йили Расулуллоҳ косаси дея билинган осори-атиқани Лондондан Грознийга олиб келган эди.\nКоса билан бирга Пайғамбар алайҳиссаломнинг муборак равзалари устига узоқ йиллар давомида ёпиб қўйилган икки қадимий гилам ҳам келтирилган бўлиб, бу муборак осори-атиқалар Чеченистонда абадий сақланадиган бўлди.\nШиркми ë маданий ëдгорлик?\n- 1400 йиллик тарихга эга бу осори-атиқалар Ислом тарихининг бир қисмидир. Бу осори-атиқаларнинг Грознийда намойиш қилиниши хайрли ишдир¸ деди мусулмонлар идорасининг шарқий Россия бўйича бош муфтийси Насрулло Ашраф ҳазратлари Озодлик мухбири билан суҳбатда.\nПайғамбарга оид буюмларнинг алоҳида иззат-икром қилиниши тақвоси кучли мусулмонлар назарида ислом арконларига зид келиб¸ бутпарастлик кўриниши деган эътирозлар бор.\nБу эътирозга жавоб берган муфтий Насрулло Ашраф бу экспонатларнинг бут эмас, балки ëдгорлик эканлигини таъкидлаб¸ ўз гапини ҳадис биллан қувватлади:\n- Инна мал аъмалу бин ният¸ деган саҳиҳ ҳадис бор. Одамнинг ҳар ҳатти-ҳаракати унинг нияти билан ўлчанади. Агар кимдир буюмга топинса¸ албатта, бу жоҳилият аломатидир. Аммо мен пайғамбаримиз сочи ëки у кишига оид либос парчаси сиғиниш объекти деб ўйламайман. Бунга маданий меросни асраш деб қараш керак¸ дейди муфтий Насрулло Ашраф.


"Толибон" Лаҳордаги портлаш учун жавобгарликни зиммасига олди\n"Толибон" ҳаракати таъсиридаги жангарилар 27 март куни Покистон шарқидаги Лаҳор шаҳрида содир этилган портлаш учун жавобгарликни зиммасига олди. Бу ҳақда Рейтер агентлиги хабар тарқатган.\n27 март кунининг иккинчи ярмида худкуш террорчи болалар боғи ҳудудида ўзини портлатиши натижасида аёллар ва болалар қурбон бўлди. Охирги маълумотларга кўра, қурбонлар сони камида 65 нафарни, жароҳатланганлар сони 280 нафарни ташкил қилган.\nАгентликда қайд этилишича, ҳужум нишони христианлар бўлган.\nБундан олдинроқ, Покистон армияси мамлакатнинг Афғонистон чегараларига яқин ҳудудларида аксилтеррор амалиётларнинг охирги босқичига киришиши ҳақида эълон қилганди. Ҳукумат ҳарбийлари 2014 йил ёзида Шимолий Вазиристон ҳудудида "Зарб-э-Азб" номи остида "Толибон" ва "Ал-Қоида" ҳамда бошқа гуруҳлар жангариларга қарши "универсал амалиётлар" ўтказишни бошлаганди. Амалиётларга Покистон армиясининг 30 мингдан ортиқ ҳарбийси жалб этилган. Расмий маълумотларга кўра, амалиётлар бошланганидан буён 2,8 мингдан ортиқ жангари йўқ қилинган.